Pwony me Wi Got | Pwony me Baibul pi Lutino\nPWONY ME 81\nI nge yero lukwenane 12, Yecu olor piny ki i wi got ci ocito ka ma lwak dano mapol gugure iye. Onongo gua ki i Galilaya, Judaya, Turo, Cidon, Ciria, ki loka kulu Jordan. Gukelo jo ma tye ki two mapat pat ki cen maraco. Yecu ocangogi ducu. I ngeye, en obedo i kor got ci ocako pwonyogi. En otito gin ma myero watim ka wamito bedo lurem Lubanga. Omyero waniang ni wamito Jehovah i kwowa dok wapwonnye me marre. Ento pe watwero maro Lubanga ka pe wamaro jo mukene. Omyero wabed lukica dok water dano maber, kadi bed gin lumonewa.\nYecu owaco ni: ‘Pe myero imar luremi keken. Omyero imar lumoneni dok itim botgi kica ki cwinyi ducu. Ka ngat mo tye ki lok i komi, cit bote cutcut ci ikwa kica. Ter jo mukene kit ma imito ni guteri kwede.’\nYecu bene omiyo ki dano tam maber i kom jami me kom. En owaco ni: ‘Bedo larem Jehovah pire tek loyo bedo ki cente madwong. Lakwo twero kwalo cente woko, ento pe tye ngat mo ma romo kwalo liremwu ki Jehovah. Pe ibed ki par pi gin ma ibicamo, ibimato, nyo ibiruko. Kong inen winyo, Lubanga kare ducu miyo botgi cam muromo. Bedo ki par mapol pe bimedo kadi nino acel i kwoni. Wi pe owil ni Jehovah ngeyo gin ma imito.’\nLwak ma naka yam onongo pud peya guwinyo ngat mo ka miyo pwony calo Yecu. Lutela dinigi onongo peya gupwonyogi jami magi. Pingo Yecu obedo lapwony madit? Pien jami ducu ma en opwonyo oa ki bot Jehovah.\n“Wuting yatta, ci wupwony kita, pien an awor, dok amwol bene i cwinya, mumiyo wun bene wubilimo yweyo i cwinywu.”—Matayo 11:29\nLapeny: Ngo ma myero watim me doko lurem Jehovah? Jehovah mito ni iter jo mukene nining?\nNywakki Nywakki Pwony me Wi Got


2 Tekwaro 7 ACO85 - Ka Solomon doŋ otyeko legane, ci - Bible Search\n2 Tekwaro 6 2 Tekwaro 8\n2 Tekwaro 7\n1-Ka Solomon doŋ otyeko legane, ci mac obino piny ma a ki i polo, owaŋo gitum awaŋa ki gitum mu kene ducu, ci deyo pa Rwot opoŋo i ot pa Lubaŋa woko. 2Ajwagi doŋ pe gitwero donyo i ot pa Rwot, pien deyo pa Rwot opoŋo i ot pa Rwot woko. 3-Ka jo Icrael ducu guneno mac obino piny, ki deyo pa Rwot oboyo kom ot pa Lubaŋa woko, gukulo wigi piny aryeba ic i dyekal ma gipeto iye godi, gumiyo woro ki pwoc bo! Rwot, kun giwacci,\nmar mere ma pe lokke bedo nakanaka.”\n4Ka dok kabaka ki jo Icrael ducu gucako tyero gitum i nyim Rwot. 5Kabaka Solomon otyero gityer ma romo twoni dyaŋi alip pyeraryo wiye aryo, ki romi alip miya acel ki pyeraryo. Kabaka ki jo Icrael ducu gukwero ot pa Lubaŋa kit meno. 6Ajwagi gucuŋ i kabedogi, kacel ki Lulevi ma gumako jami me wer megi me pako Rwot, kit ma yam kabaka Daudi oyubo pi miyo pwoc bot Rwot, ni, pien mar mere ma pe lokke bedo nakanaka. Meno timme i kare ducu ma yam Daudi pako iye Lubaŋa, kun gin gikonye ki jami wergi. Ki jo ma gucuŋ ma gukemogi gin ajwagi ma gikuto tum, kun noŋo jo Icrael ducu gucuŋ mot.\n7Solomon dok ocako kwero kabedo ma i cwiny dyekal ma tye i nyim ot pa Rwot-ti. En otyero kunnu gitum awaŋa, ki moo dwolo-gu me gityer lakwecwiny, pien keno tyer me mola ma Solomon otiyo-ni onoŋo tidi twatwal, pe romo keto iye gitum awaŋa kacel ki gityer me moko kwon ki dwolo-gu.\n8I kare meno Solomon okwero nino madito pi nino abiro kulu, kacel ki jo Icrael ducu. Onoŋo lwak gucokke madwoŋ, kun gua wa i yo ma donyo i Kamat nio wa i nota ora me Ejipt. 9I nino me aborone gubedo ki cokke madit; pien gubedo ki lega me kwero keno tyer nino abiro kulu, ki nino madito mukene bene nino abiro. 10I kom nino dwe pyeraryo wiye adek i dwe me abiro en aye Solomon ocwalo lwak gudok woko tugi. Lwak gudok i pacogi ki yomcwiny madwoŋ, ma igi okwe pi gin ducu mabeco ma Rwot otimo pi Daudi ki pi Solomon ki pi lwakke jo Icrael.\nRwot onyutte bot Solomon tyen me aryo\n(1 Luker 9.1-9)\n11Kit meno Solomon otyeko gero ot pa Rwot ki ode en kabaka bene; tic ducu ma yam en oyubo me atiya i ot pa Rwot ki i ode en ocobo maber twatwal. 12Ci Rwot onen bot Solomon i dyewor kun wacce ni, “Atyeko winyo legani, doŋ atyeko yero kabedo man obed mera me bedo ot ka ma gibityero iye gitum bota. 13Ka ce acego polo ma kot doŋ pe cwer, nyo ka ce aciko ni bonyo ocam cam ma i lobo otyek woko, nyo ka ce acwalo two gemo opoto i kom lwakka, 14ka ce lwakka ma gilwoŋogi ki nyiŋa-ni gumwolle woko, ce gulego ma gimito an kikoma, ka guweko kit timgi maraco, ci dok abiwinyogi ki i polo, ci abikwanyo gin ma tye ka balo lo bogi, ka dok abiweko balgi. 15Cakke tin waŋa bibedo twolo, dok abiciko ita ka winyo lega ma gibilego i kabedo man. 16Pien tin an doŋ atyeko yero ot man, dok atyeko lonyone odoko maleŋ, wek nyiŋa obed iye matwal; dok waŋa ki cwinya bikemo kunnu matwal. 17Ki ma tuŋ boti, ka ce ibibedo ki kit kwo i nyima ma yam woru Daudi obedo kwede-ni, ce ka itiyo gin ma aciko ducu, kun igwoko cik ma aketo, ki gin ma doŋ aŋolo, 18-ci an Lubaŋani abimoko komkerri me loyo Icrael matwal, kit ma yam aciko bot woru Daudi kun awacce ni, ‘Pe ibibedo laboŋo danoni mo ma biloyo jo Icrael.’\n19“Ento ka ce wuŋak woko, ma wubwoto lubo cikka ki mako lok ma aciko ma aketogi i nyimwu, ce wukobo woko ka tiyo bot lubaŋa mogo mukene kun wuworogi, 20ci miyo abiputowu woko ki i lobo ma yam amiyowu-ni; dok abikwanyo waŋa woko, pe dok neno kom ot man ma atyeko lonyo odoko maleŋ pi nyiŋa-ni; miyo nyiŋ Icrael bi doko carolok ki lok aboka i kin rok ducu. 21Jo ducu ma bikato ki ka ŋet ot man madit twatwal-li gibiuro ki jwat kun giwacci; ‘Kit lok aŋo mumiyo Rwot otimo lobo-ni ki ot man ki tim macalo man?’ 22Ka dok gibiwacci, ‘Pien gubwoto Rwot Lubaŋa pa kwarogi ma yam okwanyogi ki, i lobo Ejipt, ci gukobo bot lubaŋa mogo mukene, dok gubedo ka worogi ma kun gitiyo botgi bene; en aye lok mumiyo Rwot omiyo can opoto i komgi magwa-ni.’ ”


2 Jo Tecalonika 3 ACO85 - Me agikkine, utmegiwa, wuleg - Bible Search\n2 Jo Tecalonika 2 1 Temceo 1\n2 Jo Tecalonika 3\nWuleg Lubaŋa piwa\n1Me agikkine, utmegiwa, wuleg Lubaŋa piwa, wek lok pa Rwot owinnye oywek woko oyotoyot, dano guket iye deyo macalo bene otimme i kinwu, 2dok bene wek walarre ki i ciŋ jo maraco, ma kitgi oballe woko; pien jo mogo pe gitye ki niye. 3Rwot genne, en bimiyowu teko, dok bigwokowu ki i kom gin marac.* 4Watye ki gen i Rwot i komwu ni, wutye ka tiyo gin ma nene wacikowu ni wuti, dok bene wubimedde ki tiyone. 5Rwot myero otel cwinywu nio wa i mar pa Lubaŋa ki i diyo cwiny ma a ki bot Kricito.\nDano myero guti tic\n6Utmegiwa, kombeddi wacikowu i nyiŋ Rwotwa Yecu Kricito ni, wupokke woko ki i kom ominwu mo ma lawackom ma bedo ka wirre kun balo kare nono labaŋo tic mo, ma pe lubo kit ma myero ma wun wumako ki botwa. 7Wun kikomwu wuŋeyo kit ma myero wulub kwede kitwa. I kare ma nene watye botwu pe wabedo luwackom kun wabalo kare nono laboŋo tic mo. 8Wan yam pe wacamo cam pa ŋat mo laboŋo culone, ento wacanne i tic dyeceŋ ki dyewor wek pe waket peko i kom dano mo i kinwu. 9Pe te lokke ni wan wape ki twero, ento wamine giwa kenwa me bedo lanen ma myero wun wulubi. 10Pien kadi i kare ma onoŋo watye botwu, wamiyowu cik man ni, ŋat ma dag tic myero wutwon ki cam. 11Pien wawinyo ni jo mogo i kinwu komgi wac, gibedo ka wirre kun gibalo kare nono ma pe gitiyo tic mo, ento giridde i tic pa jo mukene. 12Waciko kodi dano macalo meno, dok wabako dogwa botgi i Rwot Yecu Kricito ni, myero guti ticgi mot, wek ŋat acel acel opitte gire kene.\n13Utmegiwa, pe wuol ka tiyo gin maber. 14Ka ŋat mo okwero lubo lok ma gicoyo i waraga man, myero wuniaŋ maber i kom dano meno, pe wuribbe kwede, wek lewic omake. 15Pe wunene macalo lakworwu, ento wucike macalo ominwu.\n16Rwot ma en won kuc omiwu kuc i kare ducu, i yo ducu. Rwot obed kwedwu ducu.\n17An Paulo acoyo botwu mot man ki ciŋa. Man aye lanen ma tye i waragana ducu; man aye kit ma acoyo kwede.\n18Kica pa Rwotwa Yecu Kricito obed kwedwu ducu.


Nwoyo Cik 30 ACO85 - “Ka gin man ducu doŋ opoto i - Bible Search\nNwoyo Cik 29 Nwoyo Cik 31\nNwoyo Cik 30\nLubaŋa bidwoko gum pa jo Icrael botgi ka gudwogo bote\n1“Ka gin man ducu doŋ opoto i komwu, gum ki lok me ceno dano ma atyeko ketone i nyimwu-ni, ka wupo pire ki i kin rok ducu ka ma Rwot Lubaŋawu yam ocwalowu iye-ni 2ce wudwogo cen bot Rwot Lubaŋawu, wun ki likwayowu, ci wucako woro doge i lok ducu ma acikowu kwede tin-ni ki cwinywu ducu ki tipowu ducu, 3ci Rwot Lubaŋawu bidwoko gum mewu botwu; en dok bicokowu woko ki i kin rok ducu ka ma yam okeyowu iye-ni. 4Kadi wa jowu ma obayogi ka mabor wa i agikki te polo, Rwot Lubaŋawu bicokogi woko ki kunnu; en biomowu woko ki kunnu. 5Rwot Lubaŋawu bikelowu i lobo ma yam kwarowu gucamo-ni wek wun bene wucam obed mewu. Lubaŋa-bimiyo wubedo ki lwak lonyo mabeco, kun wunya mapol makato kwarowu. 6Rwot Lubaŋawu bimiyo wubedo jo mulirre i cwinywu, wun ki likwayowu bene, wek wumar Rwot Lubaŋawu ki cwinywu ducu ki tipowu ducu wek wubed makwo. 7Rwot Lubaŋawu biketo lok magi me ceno dano I kom lumonewu ki lumerokwu ma guunowu, 8ci wun dok wubiworo dog Rwot kun wugwoko cikke ducu ma acikowu kwede tin-ni. 9Rwot Lubaŋawu bimiyo wubedo ki jami mabeco madwoŋ mada ma wubinoŋo pi ticwu; wubibedo ki litino mapol, limwu makwo binya mapol bene, potowu biceko cam mabup, pien cwiny Rwot dok bibedo yom pi miyowu lonyo ki jami mabeco, kit ma yam cwinye obedo yom i kom kwarowu-ni. 10Ka ce wubiworo dog Rwot Lubaŋawu, ma wugwoko cikke ki gin ma ociko ducu ma gicoyo i buk man me cik, ka ce wudwogo cen bot Rwot Lubaŋawu ki cwinywu ducu ki tipowu ducu, ci Lubaŋa bimiyowu gum man.\n11“Pien cik ma acikowu kwede tin-ni pe tek twatwal ma cobone loyowu, dok pe tye ka mabor kwedwu. 12-Pe tye wa i polo, ma kono omiyo wuwacci, ‘Aŋa ma bicito ka omone botwa ki malo i polo kuca, wek okel botwa ka wek wawiny lokke walubi?’ 13Dok pe tye wa loka nam, ma kono omiyo wuwacci, ‘Aŋa ma bicito piwa wa loka nam kuca, wek okel botwa ka wek wawiny lokke walubi?’ 14Ento lokke tye cok kwedwu; wumako doŋ i cwinywu, ci wubedo ka tucone ki dogwu, miyo wutwero lubone.\n15“Nen maber ni, tin atyeko keto i nyimwu kwo ki lonyo ki to ki keckom. 16Ka ce wuworo cik pa Rwot Lubaŋawu ma ocikowu kwede tin-ni, wek wumar Rwot Lubaŋawu, ma wulubo yone kun wugwoko cikke ki gin ma en ociko nyo oŋolo ducu, ci wubikwo dok wubinya mapol, dok Rwot Lubaŋawu bimiyowu gum i lobo ma wubidonyo iye ka camone-ni. 17Ento ka ce cwinywu odok cen ka ryebbe i nyim lubaŋa mukene ki tiyo botgi ma wukwero winyo dog Rwot, 18atuco atir botwu tin ni wubito wutum woko; pe wubiri pi kare malac i lobo ma wubecito iye loka Jordan ka camone-ni. 19Alwoŋo polo ki lobo me bedo lucaden i komwu tin, ni, atyeko keto i nyimwu kwo ki to, gum ki lok me ceno dano; mumiyo wuyer kwo wek wun ki likwayowu wubed makwo, 20-ma kun wumaro Rwot Lubaŋawu, wuworo doge ci wumoko i kome matek; en aye kelo kwo botwu, ci miyo wuri pi kare malac, wek wubed i lobo ma yam Rwot okwoŋo pire bot kwarowu Abraim, Icaka ki Yakobo ni ebimiyogi.”


Nekemia 2 ACO85 - I dwe me Nican, i mwaka me pyeraryo - Bible Search\nNekemia 1 Nekemia 3\n1I dwe me Nican, i mwaka me pyeraryo meloc pa kabaka Aritak cec, ma onoŋo kabaka tye ka cam, akwanyo koŋo vino atero bote. Onoŋo yam peya abedo ki cwercwiny mo i nyime. 2Kabaka ocako penya ni, “Piŋo waŋi nen ki can, inen calo komi yot do? Man can mo aye tye i cwinyi.” Cutcut lworo ocako maka woko marac. 3-Ci agamo dog kabaka ni, “Kabaka obed kwo nakanaka! Waŋa pe twero nen ki can piŋo, ma kun kono gaŋ kal ka ma giyiko iye kwarowa ducu doŋ odoko obur, ma dog gaŋŋe giwaŋo woko liweŋ ki mac?” 4Kabaka dok openya ni, “Doŋ imito gin aŋo kono?” Cutcut alego Lubaŋa me polo. 5Ka doŋ agamo dog kabaka ni, “Ka ce ineno ni ber, laditta kabaka, ka itwero ye legana, wek acit i lobo me Juda i gaŋ kal ka ma kwarowa giyikogi iye, wek aciyub gaŋ meno odoco.” 6Kabaka odokka iye ma onoŋo daker mere obedo ka ŋete, owacci, “Wot meno biteri kare ma rom mene, dok ibidwogo awene?” Ci atitte bene nino ma abia iye kikome; kabaka oye pi citona kunnu. 7Ka dok awaco bot kabaka ni, “Ka ce ineno ni ber, myero gico waraga ci imiya ater bot luloc ma i lobo ma tye Loka Kulu, ma tito botgi ni myero guye akat acit i Juda. 8Dok apenyo kabaka bene ni myero oco waraga omiya ater bot Acap, ma lagwok buŋa pa kabaka, wek omiya yadi wek giti ki bao pi dogcel me gogo ma gwoko ot pa Lubaŋa, ki pi cel ma orumo gaŋ, ki pi ot ma an abibedo iye.” Kabaka oye ci omiya gin ducu ma alege pire, pien Lubaŋa onoŋo tye ka konya.\n9Kabaka ocwalo an kacel ki ludito me mony ki dul pa wegi aguragura, ci acito i lobo ma tye Loka Kulu tuŋ potoceŋ, ci amiyo waraga pa kabaka bot luloc me lobo. 10Ento Canbalat ma jo Bet-koron, ki Tobia ma en jo Ammon, ka guwinyo lok man, ci gubedo ki keco i cwinygi matek pien guŋeyo ni dano mo obino pi konyo kor jo Icrael.\nNekemia ocuko cwiny lwak me gero cel odoco\n11Acito i Jerucalem ci ari kunnu pi nino adek, 12ma pe atito bot ŋat mo tam ma Lubaŋa otyeko keto i cwinya ma myero ati kwede pi Jerucalem. Cutcut i cwiny dyewor aa malo wacako wot kacel ki lurema mogo. Pe onoŋo watye ki lee mo mukene kono kana ma abedo i wiye-ni keken. 13Akato acito woko i dyewor kun awok i dogcel me cito i nota nio kwede i waŋ It pa Too ki i dogcel ma cito wi odur, ci acako ŋiyo cel me Jerucalem ducu ma yam gimuko opoto woko piny, kacel ki dogcel ducu ma yam giwaŋo woko liweŋ ki mac-ci. 14Ka dok alokke acito i Dogcel me Wan It ki i Kut pa Kabaka. Kana ma abedo i wiye-ni onoŋo pe twero noŋo yo mo ma myero ekat ki iye. 15Kit meno aa i dyewor acito ka ŋiyo cel kun awok ki i nota; ka adok cen i gaŋ ki i dogcel ma ci to i nota, ki yo ma acito kwede. 16Pe tye ŋat mo i kin ludito ma giloyo lwak ma oŋeyo ka ma acito iye ki gin ma abedo ka tiyone. Onoŋo peya atito gin mo bot Lujudaya, ajwagi, ludito ma giloyo lwak ducu, kadi ki bot jo mukene ma onoŋo myero guti tic meno.\n17Ka doŋ awaco botgi ni, “Wunen kit ayela ma watye kwede kombeddi, wunen Jerucalem doŋ odoko obur, wa dog celle ducu giwaŋo woko. Wubin wacaku gero cel me Jerucalem odoco, wek lewic pe obed ka makowa.” 18Ka dok atitogi kit macalo Lubaŋa obedo kweda dok okonya maber, kacel ki lok ducu ma cen kabaka owacca. Gin gugamo ni, “Wacaku gerone odoco.” Ci guyubbe me cako tic cut, gujiŋo badgi me tiyo tic maber. 19Ento ka Canbalat ma jo Bet-koron, Tobia ma latic, ma jo Ammon, ki Gecem ma Laarab guwinyo pi gin ma watye ka tiyone, gucako nywarowa kun gicayowa bene ma giwacci, “Man gin aŋo ma wutye ka tiyone-rii? Wun wumito jemo i kom kabaka?” 20An adok iye botgi ni, “Lubaŋa me polo aye bikonyowa, wan luticce, wabicako gedo. Ento pe tye dul mo ma gipoko ki wun i Jerucalem, kadi wa twero mo, nyiŋwu bene pe gipo pire.”


1 Tekwaro 14 ACO85 - Kiram kabaka me Turo yam ocwalo - Bible Search\n1 Tekwaro 13 1 Tekwaro 15\n1 Tekwaro 14\nKiram opwoyo ker pa Daudi\n(2 Cam 5.11-12)\n1Kiram kabaka me Turo yam ocwalo kwena bot Daudi, kun miyo bao yat cedar ki lupa-godi bene ki lupa-bao me gero ot pa Daudi. 2Omiyo Daudi oniaŋ ni Rwot otyeko moko en me bedo kabaka ma loyo Icrael, dok ni otyeko miyo kerre obedo ki deyo madwoŋ pi pilo wi jone jo Icrael.\nLitino ma Daudi onywalogi i Jerucalem\n(2 Cam 5.13-16; 1 Tek 3.5-9)\n3Daudi dok omedde ki nyomo mon i Jerucalem, ci onywalo awobe ki anyira mukene. 4Magi aye nyiŋ litino ma onywalogi i Jerucalem. Camua, Cobab, Natan, Solomon, 5Ibar, Elicua, Elpelet, 6Noga, Nepeg, Japia, 7Elicama. Beeliada ki Elipelet.\nDaudi oloyo jo Piliciti\n(2 Cam 5.17-25)\n8Ka jo Piliciti guwinyo ni Daudi doŋ gityeko wire odoko kabaka ma loyo jo Icrael ducu, ci jo Piliciti ducu gucito ka yenyo Daudi; ento Daudi owinyo pigi, okato woko ka lweny i komgi. 9Onoŋo jo Piliciti gubino gumonyo nota Repaim. 10Daudi ocako penyo dog Lubaŋa ni, “Ber acit ka lweny i kom jo Piliciti? Ibimiyogi i ciŋa?” Rwot ogamo doge ni, “Citi, abimiyogi i ciŋi.” 11Daudi ocito wa i Baal-perajim, ci oloyogi kunnu, ci owacci, “Lubaŋa otyeko baro dye lumerok woko ki ciŋa, macalo lalele mucorre.” Mumiyo nyiŋ kabedo meno gilwoŋo ni, Baal-perajim. 12Jo Piliciti gutenyo cal jogigi kenyo, ci Daudi ociko pi waŋogi woko.\n13Jo Piliciti dok gudwogo gumonyo nota meno. 14Ka Daudi dok openyo dog Lubaŋa, ci Lubaŋa ogamo ni, “Pe ibicito i komgi atir. Wot iman ŋegi ci ipot i komgi ki ka ma okemo yadi owak. 15Ka ce iwinyo kor tyen dano ma gitye ka wot lirukruk ma winnye wa i wi yadi owak, ci doij icit ka lweny, pien Lubaŋa doŋ obetelo nyimwu pi neko mony pa jo Piliciti woko.” 16Daudi otiyo kit ma Lubaŋa ocike kwede, ci guneko mony pa jo Piliciti nia ki i Gibeon nio wa i Gejer. 17Nyiŋ Daudi oywekoromo lobo ducu, ci Rwot omiyo lworo omako rok ducu i kom Daudi.


Acakki 14 ACO85 - I kare pa Amrapel kabaka me Cinar, ki - Bible Search\nAcakki 13 Acakki 15\nAbram olaro Lot\n1I kare pa Amrapel kabaka me Cinar, ki Ariok kabaka me Ellacar, ki Kedor-laomer kabaka me Elam, ki Tidal kabaka me Goyim, 2luker meno guribbe ka lweny i kom Bera kabaka me Codom, ki Birca kabaka me Gomora, ki Cinab kabaka me Adma, ki Cemeber kabaka me Jeboim, ki kabaka me Bela, en aye Joar. 3Mony man ducu guribbe ka lweny i nota me Ciddim, en aye nam me Kado. 4Gubedo i te loc pa Kedor-laomer pi mwaka apar wiye aryo, ento gujemo woko i mwaka me apar wiye adekke. 5I mwaka me apar wiye aŋwenne, Kedor-laomer ki luker ma yam gitye kwede gubino dok guero lweny, ci guloyo jo Repaim i Aciterot-Kamaim, ki jo Jujim i Kam, ki jo Emim i Cave-Kiriataim, 6ki jo Kori i lobo godi megi me Ceir, nio wa i El-paran i waŋ apokki lobo ma tuŋ tim; 7ka dok gudwogo cen, gucito wa i En-micipat, en aye Kadec, guloyo lobo ducu pa jo Amalek, ki jo Amor bene ma gibedo i Kajajon-tamar.\n8Ka dok kabaka me Codom, kabaka me Gomora, kabaka me Adma, kabaka me Jeboim, ki kabaka me Bela, ma co, aye Joar, gucito guero lweny i nota me Ciddim, 9i kom Kedor-laomer kabaka me Elam, ki Tidal kabaka me Goyim, ki Amrapel kabaka me Cinar, ki Ariok kabaka me Ellacar, luker aŋwen guribbe ka lweny i kom luker abic. 10Nota me Ciddim onoŋo tye iye bur odok macol; ka luker me Codom ki me Gomora guriŋo woko, jo mukene gupoto i bur meno, ki jo mukene mudoŋŋe guriŋo, gularo i got. 11Ci merok guyako jami pa jo Codom ki Gomora ducu, ki camgi ducu, gumol, gucito kwede, 12guyako bene Lot latin pa omin Abram, ma onoŋo obedo i Codom, ki jamine ducu, guwoto kwede woko.\n13Ci dano acel mo ma obwot oriŋo, obino otito ki Abram ma Laibru, ma onoŋo bedo i te kworo pa Mamre, ma en Laamor, omin Ecikol ki Aner; gin yam gucikke pi ribbe ki Abram. 14Ka Abram owinyo ni watgi mony oyako woko, ci oywayo monnye, ka otelo wi jo mupwonyo lweny ma ginywalogi i pacone, jo ma giromo miya adek ki apar wiye aboro, ci olubo korgi nio wa i Dan. 15En opoko i monnye i dyewor; gucako poto i komgi, en ki luticce, ci guryemogi nio wa i Koba, i tuŋ acam me Damaciko. 16Ka oyako jami ducu, odwogo kwede, kacel ki watgi Lot, jamine ducu ki mongi ki lwakgi ducu.\nMelkijedek olamo gum i kom Abram\n17Ka doŋ odwogo ki ka ma en oloyo iye Kedor-laomer ki Luker ma gitye kwede-ni, ci kabaka me Codom ocito ka ŋolo wiye i waŋa yo wa i nota me Cave, ma en aye Nota pa Kabaka. 18-Melkijedek kabaka me Calem okelo iye mugati ki koŋo vino; en aye onoŋo ajwaka pa Lubaŋa Mamalo Twal. 19Olamo gum i kome kun waco ni,\n“Lubaŋa Mamalo Twal ma laket polo ki lobo\nomi gum i kom Abram;\n20gipwo Lubaŋa Mamalo Twal\nma omiyo lumerokki i ciŋi!”\nCi Abram omiye dul acel me apar me jami ducu ma en oyako. 21Kabaka me Codom dok owaco ki Abram ni, “Miya mera dano aye ater, ento in iter giri jami ducu obed meri.” 22Ento Abram odok iye bot kabaka me Codom ni, “Doŋ atyeko kwoŋo kwoŋ woko bot Rwot Lubaŋa Mamalo Twal, ma laket polo ki lobo-ni, 23ni, pe abigamo gin mo ki boti kadi latin uci, nyo del war mo, nyo gin mo i kin jami ma meri-ni, wek pe ibed ka wacci, ‘Amiyo Abram olony.’ 24Pe dok abigamo gin mo, doŋ agik ki gin ma awobe gucamo-ni, ki dul lim ma apoko ki jo ma gucito kweda-ni; wek doŋ Aner, ki Ecikol Mamre guter jamigi gigi.”


1 Camuel 25 ACO85 - Ka Camuel oto, ci jo Icrael ducu - Bible Search\n1 Camuel 24 1 Camuel 26\n1 Camuel 25\nDaudi ki Abigail\n1Ka Camuel oto, ci jo Icrael ducu gucokke, gukumo pire, ci giyike i gaŋŋe ma i Rama.\nLacen Daudi dok oa ocito i tim Paran. 2Laco mo onoŋo tye kunnu i Maon, ma tiyo ticce i Karmel. Lacone lalonyo mada; tye ki romi alip adek ki dyegi alip acel. I kare ca en obedo ka ŋolo yer romine i Karmel. 3Nyiŋ laconu Nabal, ki nyiŋ dakone Abigail. En dako ma ŋeyo piny mada, dok mwonya bene, ento cware aye lakolo dok ger. Doggolane jo Kaleb. 4Ka Daudi owinyo ki i tim ni Nabal tye ka ŋolo yer romine, 5ci ocwalo awobe apar bote. Ocikogi ni, “Wucit i Karmel bot Nabal, wucwal motta bote, 6wuwac bote ni, ‘Daudi omoti, owacci, kuc obed i komi, omera, ki i kom jo me odi, ki jo ducu ma gitye boti. 7Awinyo ni it ye ka ŋolo yer romini. I kare ducu ma lukwatti gubedo i Karmel wabedo kacel kwedgi. Pe watimogi marac, dok bene gin mo pe oloyogi. 8Peny awobeni, ci gibititti. Pienno wek awobena gunoŋ gum boti tin, pien gubino i nino me camo karama, Alegi imi botgi gin ma itwero noŋo pigi ki pira, an wodi Daudi.’ ”\n9Ka awobe pa Daudi guo kunnu, guwaco lok meno ducu bot Nabal ma ka-ka Daudi; ci gubedo ka kurone. 10Nabal odok iye bot lutic pa Daudi ni, “Daudi en aŋa? Aŋa ma wod pa Yece-ni? I kare man tye lwak lutic mapol ma gutenyo luditogi. 11Ci an dok akwany mugatina ki piina, ki riŋo ma aneko pi luŋol yer romina, ami bot dano mo ata ma gua ka ma pe aneyoni?” 12Pi lok meno awobe pa Daudi gulokke gudok woko cen ci gutito lok man ducu bote. 13Daudi owaco bot jone ni, “Dano acel acel otwe pala lucwanne!” Ci dano acel acel otweyo pala lucwanne ki Daudi bene otweyo mere. Jo miya aŋwen gucito i kor Daudi, kun jo miya aryo gudoŋ ka kuro jami.\n14Ento awobi mo acel otito bot Abigail dako pa Nabal ni, “Nen, Daudi ocwalo lukweria ki i tim gubino ka moto laditwa; ci en otugge i komgi magwa, 15kun kono jo-nu giber i komwa, pe wabedo ki can mo, ki gin mo pe orem botwa i kare ma watye i bar kwat, i kare ducu ma wawoto kacel kwedgi. 16Gin aye gubedo celwa dyewor ki dyeceŋ bene i kare ducu ma wabedo ka kwayo romi. 17Ber in aye iŋe lok-ki, wek inen gin ma myero itim, pien can bipoto i kom laditwa ki i kom jo me ode ducu; en tye ki gero keken, ma dano mo pe twero lok kwede.”\n18Abigail oa malo liwic, okwanyo mugati miya aryo, opiru kono vino aryo, riŋo romi abic ma gitedo, nyig bel ma gicelo aduku abic, tuga olok mutwone miya acel ki poki otini miya aryo, ci oketogi i wi kana wek gutiŋ. 19Owaco bot awobene ni, “Wucit wutel nyima, abibino alubo korwu.” Ento pe otito lokke bot cware Nabal. 20Oito i wi kana, ocako wot, ci olor piny ka ma got ocego iye piny. Ci nen, Daudi ki lwakke bene gitye ka lor piny gikemo en, ci en oromo kwedgi. 21Onoŋo Daudi owacci, “Kara ada abedo ka gwoko lim pa laco-ni i tim noŋo, ma kun jamine mo pe orwenyo i kom wadigi. En otima marac kun an atime maber. 22Lubaŋa myero oket can i koma kit meno ki makato bene, ka ce diki odiko aweko laco acel mo obwot ki i kom jo ma en tye kwedgi-ni.”\n23Ka Abigail oneno Daudi, ci orune, olor woko piny ki i wi kanane, opoto i ŋom aryeba ic i nyim Daudi, okulo wiye piny. 24Oryebbe piny ka tyene kun wacci, “Wek bal obed i koma keken Laditta. Alegi ni wek koŋ alok kwedi mot, laditta, iwiny lokka. 25Pe ibed ka tamo lok pa Nabal ma lagikome-ni, pien kit ma nyiŋe tye kwede, kite bene tye kit meno, Nabal aye nyiŋe, miŋo bene oniaŋ woko i kome. An onoŋo pe aŋeyo, ladit, pe aneno kom awobe ma icwalogi. 26Kombeddi, laditta, macalo Rwot tye makwo-ni, ki tipo komi bene tye makwo-ni, doŋ inen ba, Rwot otyeko juki woko ni pe icitiŋ alii me remo kun iculo kwor ki ciŋi kikome. Wek lumerokki ki jo ma gimito timi marac gubed macalo laditta Nabal. 27Doŋ igam mot ma luticca gukelo boti, rwoda, wek gimi bot awobe ma gilubo kori. 28Tima kica pi balla, ladit; pien Rwot bimiyo odi cuŋ matek, pien it ye ka lwenyo pi Rwot, bal mo pe gibinoŋo i komi i kare me kwoni ducu. 29Kadi jo mapol gubin ka lubo kori kun gimito neki woko, gibinoŋo kwoni giboyo kome woko i kin boc pa jo makwo ma Rwot Lubaŋani aye gwokogi. En bibayo kwo pa lumerokki wo ko macalo labaa lataŋdiyo. 30I kare ma Rwot doŋ otiyo i komi gin ducu maber ma oloko i komi-ni, laditta, ma doŋ oket i me bedo laker ma loyo jo Icrael, 31ci doŋ pe ibibedo ki gin mo ma miyo ikumo, kadi tam marac mo ma obino pien yam ioyo remo noŋo, nyo iculo kworri in kikomi. I kare ma Rwot bitimi ber, ci ipo pira, ladit.”\n32Daudi owaco bot Abigail ni, “Gipwo Rwot Lubaŋa pa Icrael, ma tin ocwali ka rwatte kweda-ni! 33Gipwoyi mulil, gum obed i komi, pi ryekoni maber, mumiyo ijuka tin, omiyo pe atiŋo alii me oyo remo, ki pi culo kworra kekena ki ciŋa kikome! 34Ada, kit ma Rwot Lubaŋa pa Icrael tye makwo-ni, en doŋ ojuka, pe atimi marac. Kono in pe irune ibino irwatte kweda, me adane kono tin laco mo acel pe obwot ki bot Nabal.” 35Daudi ogamo gin ma Abigail okelo, ci owaco bote ni, “Cit giri ki kuc idok i odi. Atyeko winyo dogi, dok ajolo legani.”\n36Abigail ka odwogo bot Nabal, onoŋo tye ka camo karamane i ode, ma rom ki karama pa kabaka kulu. Cwinye obedo yom matek pien onoŋo omer woko twatwal, omiyo Abigail pe otito lok mo bote nio ka piny oru. 37Odiko ka koŋo vino doŋ owarre woko ki i waŋe, en otito lok ducu bote. Kom Nabal oto woko lirut, kome ojiŋ woko matek calo got. 38Ka nino okato apar, ci Rwot ogoyo Nabal oto woko.\n39Ka Daudi owinyo ni Nabal doŋ oto woko, ci owacci, “Gipwo Rwot ma oculo kworra pi anywar ma yam alimo ki bot Nabal, dok ojuka pe atimo bal mo. Rwot odwoko bal pa Nabal i wiye gire!”\nCi Daudi ocwalo kwena me cako cunane i kom Abigail wek obed dakone. 40Ka lutic pa Daudi guo bot Abigail i Karmel, ci guwaco bote ni, “Daudi ocwalowa boti ni wacit kwedi wek icibed dakone.” 41Abigail oa malo ci oryebbe piny i ŋom, owacci, “Nen, an aŋecane me Lwoko tyen luticce.” 42Orune oito i wi kanane, ocako wot i kor lukwena pa Daudi kacel ki anyirane abic ma konye, ci odoko dakone.\n43Onoŋo Daudi onyomo Akinoam me Jejreel bene, ci gin aryo ducu gubedo monne. 44-Ento onoŋo Caulo otyeko kwanyo nyare Mikal ma dako pa Daudi, omiyo bot Palti wod pa Laic ma bedo i Gallim.


Nicakke wacon i tekwaro pa dano, dano ma gia ki i kabedo mapatpat gitero Baibul calo buk ma tye ki ada ma genne. I kare-ni, dano milion mapol gilubo pwony me Baibul. Ento jo mukene gikwero Baibul kun giwaco ni lokke dong karene okato woko nyo ni tye ki lok me ododo ma pe genne. In itamo ningo? Tika itwero nongo lok ada i Baibul?\nGIN MUMIYO ITWERO GENO BAIBUL\nTika pore me geno lok ma tye i Baibul? Nen kong labol man: Ka laremi mo pi mwaki mapol wacci lok ada kare ducu, ci ibinene calo ngat ma genne. Baibul tika tye calo larem ma genne, ma waco lok ada kare ducu? Nen kong labol mogo.\nLucoc ma Gigenne\nLuco Baibul gubedo jo ma genne adada, dok tyen mapol gutito pi balgi ki gorogi. Me labolle, lanebi Yona ocoyo kit ma en ekwero winyo kwede dog Jehovah. (Yona 1:1-3) Ki lok ada, en ogiko bukke ki tito kit ma Jehovah otirre kwede, ento en pe owiro tam pa dano i kome ki tito kit ma ejolo kwede tira meno. (Yona 4:1, 4, 10, 11) Genne pa luco Baibul ducu nyuto kit ma onongo gimaro kwede lok ada.\nLok Ada ma Tiyo\nTika Baibul kare ducu miyo tam ma tiyo i kom kwo me nino ducu? Ada, miyo. Me labolle, nen kong gin ma Baibul waco i kom kit me gwoko wat maber: “Kit gin ducu ma wumito ni dano gutim botwu, wun bene wutim botgi kit meno.” (Matayo 7:12) “Gam me mwolo kweyo kiniga woko, ento lok magwagwa tugo kiniga medo ameda.” (Carolok 15:1) Eyo, lok ada me Baibul pud tiyo wa i kare-ni marom ki kare ma kicoyo iye.\nTito Lok Mutimme i Tekwaro Kakare\nJami mapol ma jo ma gigolo piny gunongo moko ni dano ki kabedo ma kiloko i komgi i Baibul onongo gitye ada. Me labolle, nen kong lanyut ma moko timme pa gin acel mo matidi. Baibul waco ni i kare pa Nekemia, jo mogo ma gua ki i lobo ma orumo Turo (jo Poiniki) onongo bene yam gibedo i Jerucalem, “ci gukelo rec ki kwa jami ducu me acata.”—Nekemia 13:16.\nTika tye lanyut mo ma cwako lok ma i wang Baibul man? Ada, tye. Jo ma gigolo piny gunongo ni jami ma a ki i lobo Poiniki tye i Icrael, ma man nyuto ni lobe aryo-ni onongo gitimo biacara kacel. Medo i kom meno, i Jerucalem, kigolo cogo rec ma a ki i nam me Mediterranean (Nam Madit). Jo ma gigolo piny gitamo ni lucat wil ma gia ki i dog Nam Madit aye gukelo kodi rec man. I nge ngiyo lanyut magi, lakwan mo omoko ni: “Lok ma tye i Nekemia 13:16 ni jo Turo onongo gicato rec i Jerucalem obedo lok ma watwero ye.”\nLokke Rwatte ki Cayan\nBaibul tutwalle obedo buk me dini dok ma tito jami mutimme con. Ento ka oloko i kom jami ma kubbe ki cayan, lokke rwatte. Nen kong labol acel.\nCokcok mwaki 3,500 angec, Baibul owaco ni lobo ‘pe ongabe i kom gin mo.’ (Yubu 26:7) Man onongo pat adada ki ododo me kare meno ma tito ni lobo tye ka kwang i wi pii nyo opuk mo madit aye otingo. Mwaki ma romo 1,100 i nge coyo buk pa Yubu, dano onongo pud giye ni lobo pe twero cung i dye yamo nono, ento ni kingabo i kom gin mo. Pud mwaki miya adek angec keken, i mwaka 1687, aye lacayan ma nyinge Isaac Newton ocoyo lok i kom teko me cipak ma mako jami i dye yamo ci otito ni teko man ma pe nen-ni aye omako lobo i dye yamo. Lok ma pire tek pa lacayan meno omoko gin ma Baibul onongo owaco mwaki makato 3,000 angec!\nLok pa Lunebine Cobbe Kakare\nLok pa lunebi me Baibul tika cobbe kakare? Nen kong labol acel: Lok pa lanebi Icaya i kom turo Babilon.\nLok pa Lanebi: I cencwari me aboro K.M.P., laco Baibul ma nyinge Icaya otito ni Babilon—ma onongo lacen bidoko boma madit loyo i ker me Babilon-ni—kibiturone dok dano pe bibedo iye matwal. (Icaya 13:17-20) Icaya otito wa nying laco ma bituro Babilon—Ciro. En bene otito ni Ciro bitic ki diro ci miyo ‘pii dwon woko.’ Dok otito bene ni dog cel me boma man kibiweko dong twolo.—Icaya 44:27–45:1.\nKit ma Lok Man Ocobbe Kwede: Mwaki 200 i nge lok pa lanebi Icaya, kabaka mo me lobo Percia obino ka lweny i kom Babilon. Nyinge onongo anga? Ciro. Pien donyo i Babilon onongo tek adada, Ciro omoko tamme me tic ki Kulu Euprate, ma onongo mol kato ki i dye boma meno. Lumonye gukwinyo wang otul ka ma pii a ki iye ci man owiro wi pii odwoko ka mukene. Man odwono pii me kulu ma oweko lumony pa Ciro guwoto awota i pii ma tute o i emgi keken me o i kom cel me boma. Ki ur madit, jo Babilon onongo guweko dog cel ma opimme ki kulu odong twolo! Lumony pa Ciro gudonyo i Babilon ki i dog cel ma odong twolo-ni ci guturo boma man.\nEnto, gin acel onongo pud odong: Tika dano pe dong gubedo i Babilon matwal? Pi cencwari mapol, dano gumedde ki bedo iye. Ento i kare-ni, obur me Babilon—ma tye cok ki boma me Baghdad, i lobo Iraq—nyuto cobbe pa lok pa lanebi man. Ada, Baibul genne ka oloko i kom jami ma bitimme i anyim.\nKA MA WANONGO IYE ADA MA GENNE\nMagi obedo labol manok i kin mapol ma okonyo jo mapol pe me neno Baibul macalo buk ma genne keken ento bene “macalo lok pa Lubanga.”—1 Jo Tecalonika 2:13.\nEnto lok ada mene ma tye i Baibul? Tika ada magi twero kelo adwogi maber boti? Pwony mukene ma i magajin man binyamo lok ada mogo me Baibul ma pigi tego. Wabicako ki neno gin ma Baibul waco i kom ngat ma oweko kicoyo Baibul—en aye Lubanga.


Yocwa 22 ACO85 - Lacen Yocwa olwoŋo jo Reuben, jo Gad - Bible Search\nYocwa 21 Yocwa 23\nCano keno tyer i get Jordan\n1Lacen Yocwa olwoŋo jo Reuben, jo Gad ki nucu kaka pa Manace, 2-ci owaco botgi ni, “Wutyeko cobo gin ducu ma yam Moses latic pa Rwot ocikowu kwede, dok wubedo ka woro doga bene i lok ducu ma acikowu kwede. 3Pe wubwoto utmegiwu i lwak kare man ducu o kwede wa onyoo, ento wuketo cwinywu ka lubo lok ma Rwot Lubaŋawu ocikowu kwede. 4Kombeddi Rwot Lubaŋawu doŋ otyeko miyo yweyo bot utmegiwu kit ma yam ocikogi kwede-ni; pienno wun doŋ wulokke wudok cen i pacowu ka ma lobo ma yam wucamo odoko mewu tye iye, i lobo ma yam Moses latic pa Rwot omiyo botwu loka Jordan. 5Ber wugwokke ka lubo cik ki lok ducu ma yam Moses latic pa Rwot ocikowu kwede, ni, wumar Rwot Lubaŋawu, kun wulubo yone ducu ki lok ma en ociko, wumok i kome likiŋ kun wutiyo bote ki cwinywu ducu ki tipo komwu ducu.” 6Kit meno Yocwa ocikogi kun lamo gum i komgi, ka ocwalogi kwede tugi, ci gudok i pacogi.\n7Onoŋo Moses yam omiyo dul lobo bot nucu kaka pa Manace i Bacan, ento nucu kakane mukene Yocwa aye omiyo lobo botgi ma ka ŋet utmegigi ma i lobo ma loka Jordan yo tuŋ potoceŋ, I kare ma Yocwa ocwalogi i pacogi, olamo gum i komgi, 8kun waco botgi ni, “Doŋ wudok cen i pacowu ki lonyo madwoŋ, ki lwak lim makwo mapol, ki ryal, jabu, mola, nyonyo ki boŋŋi-gu, wucit wupok jami ma wuyako ki bot lukworwu i kinwu ki utmegiwu.” 9Kit meno jo Reuben, jo Gad ki nucu kaka pa Manace gucako dok i pacogi; gupokke woko ki jo Icrael i Cilo ma tye i lobo Kanaan, gucito i lobo Gilead, en aye lobogi kikome ma yam gulimo, kit ma Rwot onoŋo ociko ki Moses.\n10Ka guo i Gelilot i ŋet kulu Jordan, ma tye i lobo Kanaan, ci jo Reuben, jo Gad ki nucu kaka pa Manace gucano keno tyer i ŋet Jordan, keno tyer madit mada. 11Ci jo Icrael guwinyo lok ni, “Jo Reuben, jo Gad ki nucu kaka pa Manace gucano keno tyer i waŋ lobo me Kanaan, i Gelilot ma i ŋet Jordan mukemo lobo pa jo Icrael.”\n12Ka jo Icrael guwinyo pire, ci lwak jo Icrael ducu gucokke i Cilo ka yubo lweny i komgi.\n13Jo Icrael gucwalo Finekaci wod pa ajwaka Eleajar bot jo Reuben, jo Gad ki nucu kaka pa Manace i lobo Gilead, 14kacel ki rwodi apar. Gucwalo rwot acel ki i kaka acel acel pa jo Icrael, kun rwot acel acel obedo ladit ma loyo doggola mo i kin kaka pa jo Icrael. 15Ka doŋ guo bot jo Reuben, jo Gad ki nucu kaka pa Manace ma i lobo Gilead, ci guwaco botgi ni, 16-“Lwak pa Rwot ducu guwaco botwu kit man ni, ‘Man kit robo dog aŋo ma wutimo i kom Lubaŋa pa Icrael-li, mumiyo wulokke woko wuweko lubo kor Rwot, wucano keno tyer piwu kenwu, wucako jemo woko i kom Rwot? 17-Bal ma otimme i Peor pud pe oromowu ce, ma yam two gemo opoto pire i kom lwak pa Rwot? Pud peya walonnye i kom bal meno wa onyoo, 18ci dok pud wumedde ki weko lubo kor Rwot i kare man? Ka ce dok wujemo woko i kom Rwot tin, ci diki kiniga bimake i kom lwak jo Icrael ducu. 19Ento koni ka lobowu obedo keni, ci wudok cen i lobo pa Rwot ka ma kema pa Rwot ocuŋ iye-ni, wuyer dul lobo mo i kinwa kunnu wek wubed iye; ento pe dok wujem i kom Rwot aye, nyo pe wulokwa wadok lujemo pi cano keno tyer mukene ma dok pat ki keno tyer pa Rwot Lubaŋawa kikome. 20-Akan wod pa Jera yam pe oŋayo waŋ Rwot ce pi lok ma dok i kom jami ma onoŋo gidyerogi woko bot Rwot, ci omiyo akemo opoto i kom lwak jo Icrael ducu? Dok en pe oto kene pi ballenu.’ ”\n21Jo Reuben jo Gad ki nucu kaka ka Manace gudok iye bot ludito wi doggola pa jo Icrael ni, 22“Rwot aye Lubaŋa ma loyo lubaŋa ducu! Rwot aye Lubaŋa ma loyo lubaŋa ducu! En ŋeyo, dok en weko Icrael bene ŋeyo! Ka ce man otimme pi jemo nyo pi ŋayo waŋ Rwot, ci tin pe wubwotwa makwo. 23Ka ce wacano keno tyer pi weko lubo kor Rwot, nyo ka ce wacano pi tyero iye gitum awaŋa, nyo gityer me moko kwon, nyo gityer lakwecwiny, ci wek Rwot kikome aye ocul kwor i komwa. 24Pe kumeno gire, ento wan onoŋo watimo pi lworo pi kare ma bibino anyim, pien likwayowu gibiwaco bot likwayowa ni, ‘Wun wuwaco ni Rwot Lubaŋa pa Icrael obedo Lubaŋawu niŋniŋ? 25Rwot doŋ otyeko keto kulu Jordan obedo waŋ lobo i kin wan ki wun; pienno wun jo Reuben ki jo Gad pe wutye ki waŋ pok mo i kom Rwot.’ Lok macalo meno bimiyo likwayowu gijuko likwayowa, ci miyo giweko woro Rwot woko. 26En aye lok mumiyo wawaco ni, ‘Wek wacanu keno tyer, pe pi gitum awaŋa nyo pi tumo iye gitum mo, 27ento watim me bedo caden i kin wan ki wun, ki i kin yalwak ma bilubowa i anyim, ma nyuto ni wan bene waworo Rwot ki gitum awaŋa ki gitum mukene ki gityer lakwecwiny ina watyero i nyime; wek likwayowu pe guwac bot likwayowa i kare ma bibino anyim ni, “Wun pe wutye ki waŋ pok mo i kom Rwot.” ’ 28Onoŋo watamo ni, ka giloko botwa kit meno, nyo bot likwayowa i kare me anyim, ci wabidok iye ni, ‘Nen kit keno tyer ma yam kwarowa gucano muporo keno tyer pa Rwot kikome. Pe gucano pi gitum awaŋa nyo pi tyero kit gitum mo, ento me bedo caden i kin wan ki wun.’ 29Wanonoŋo pe wayubbe pi jemo i kom Rwot wacel, nyo me weko lubo kor Rwot i kare man pi cano keno tyer me tumo gitum awaŋa, nyo me tyero gityer me moko kwon nyo kadi kit gitum mo me ameda i kom keno tyer pa Rwot Lubaŋawa ma i nyim kemane-ni!”\n30Ka ajwaka Finekaci ki rwodi ma luwi lwak, ki ludito kaka ma i Icrael ma onoŋo gitye kacel kwede guwinyo lok pa jo Reuben, jo Gad ki jo Manace ma gudok iye-ni, ci cwinygi obedo yom mada. 31Finekaci wod pa ajwaka Eleajar owaco bot jo Reuben, jo Gad ki jo Manace ni, “Tin doŋ waniaŋ atir ni, Rwot tye i dyewa, pien wun pe wutimo man pi robo dog Rwot; kombeddi doŋ wutyeko laro jo Icrael woko ki i cin Rwot.”\n32Lacen Finekaci wod pa ajwaka Eleajar ki rwodi ducu gua ki bot jo Reuben ki jo Gad ma i lobo Gilead, gudok i Kanaan bot jo Icrael ma tye kunnu, ci gudwoko lok botgi. 33Lok ma gudwoko botgi oyomo cwiny jo Icrael mada, ci gupwoyo Lubaŋa, pe dok gumedde ki loko me cito ka lweny i komgi nyo pi balo lobo ma jo Reuben ki jo Gad gibedo iye-ni woko. 34Jo Reuben ki jo Gad gucako nyiŋ keno tyer ma gucano ni, Caden, pien guwaco ni, “Man aye bedo me caden i kin wan ki wun ma moko ni, Rwot en aye Lubaŋa.”


Nyut Pwoc pi Lonyo ma Pe Nen | Wi Lubele me Anyama\nPWONY ME ANYAMA ME 22\n“Waciko wangwa . . . i kom gin ma pe nen. Gin ma nen bedo pi kare manok mo keken, ento gin ma pe nen ri nakanaka.”—2 KOR. 4:18.\n1. Gin ango ma Yecu owaco madok i kom lonyo ma tye i polo?\nWATYE ki lonyo mogo ma pe nen. Ki lok ada, lonyo ma pigi tek loyo obedo jami ma pe watwero nenogi. I Pwonnye me Wi Got, Yecu oloko i kom lonyo ma tye i polo ma welle dit loyo jami me kom calo cente. En bene omedo lok ada man ni: “Ka ma lonyowu tye iye cwinywu bene bedo iye.” (Mat. 6:19-21) Ka waneno gin moni calo lonyo, ci wabitute matek me nongone. Wakano ‘lonyowa i polo’ ka wadongo wat macok ki Lubanga. Yecu owaco ni lonyo ma kit meno pe kitwero balone nyo kwalone.\n2. (a) Ma lubbe ki 2 Jo Korint 4:17, 18, lakwena Paulo ocuko cwinywa me keto tamwa i kom ngo? (b) Ngo ma wabinyamo i pwony man?\n2 Lakwena Paulo ocuko cwinywa ni omyero ‘wacik wangwa . . . i kom gin ma pe nen.’ (Kwan 2 Jo Korint 4:17, 18.) I kin jami ma pe nen magi tye iye mot ma wabinongo i lobo manyen. I pwony man, wabipwonyo lok i kom mot angwen ma pe wanenogi ma watwero nongogi i kare-ni—mic me bedo larem Lubanga, mot me lega, kony pa cwiny maleng, ki kony ma wanongo ki bot Jehovah, Yecu, ki lumalaika ka watye i tic me pwony. Wabipwonyo bene gin ma watwero timo me nyuto ki Jehovah ni watye ki pwoc pi lonyo magi.\nMIC ME BEDO LAREM JEHOVAH\n3. Lonyo ma pire tek loyo ducu ma pe watwero nenone obedo ngo, dok ngo ma oweko twerre piwa me nongone?\n3 Lonyo ma pud dong pire tek loyo ducu ma pe watwero nenone aye mic me bedo larem Lubanga Jehovah. (Jab. 25:14) Twerre nining pi Lubanga me bedo larem jo ma gitye ki roc ci en pud medde ki bedo leng? En twero timo man pien ginkok pa Yecu “kwanyo bal me lobo”. (Jon 1:29) Kadi wa ma Yecu peya oto, Jehovah onongo dong ongeyo woko ni Yecu bibedo lagen wa i tone wek olar dano. Meno aye oweko Lubanga onongo twero bedo larem dano ma gukwo con ma Yecu peya oto.—Rom. 3:25.\n4. Mi kong labol pa co mogo ma gukwo ma kare pa Lukricitayo pudi ma gudoko lurem Lubanga.\n4 Nen kong labol pa co mogo ma gukwo ma kare pa Lukricitayo pudi ma gudoko lurem Lubanga. Abraim obedo laco ma onyuto niye matek adada. Mwaki makato 1,000 i nge to pa Abraim, Jehovah olwonge ni “ngat ma amaro.” (Ic. 41:8) Meno nyuto ni kadi wa to pe twero giko wat ma tye i kin Jehovah ki lureme macok. I tam pa Jehovah, en pud neno Abraim calo tye makwo. (Luka 20:37, 38) Labol mukene obedo pa Yubu. I kare mo ma onongo lumalaika ducu gucokke i polo, Jehovah oloko ki gen matek i kom Yubu. Jehovah olwonge ni “dano ma pe ki bal mo, dano ma cwinye atir, ma lworo Lubanga, dok dag tim marac.” (Yubu 1:6-8) Jehovah kono onongo winyo nining i kom Daniel, ma otiyo pire ki gen i lobo pa lurok pi mwaki ma romo 80? Tyen adek kulu lamalaika otito bot Daniel ma onongo dong oti woko ni Lubanga ‘marre adada.’ (Dan. 9:23; 10:11, 19) Watwero bedo ki gen ni Jehovah tye ka kuro nino ma en bicero iye lureme me amara ma guto.—Yubu 14:15.\nI yo mapatpat ango ma watwero nyuto kwede ki pwocwa pi lonyo ma pe nen? (Nen paragraf 5) *\n5. Ngo ma mitte wek wabed ki wat macok ki Jehovah?\n5 Dano adi ma gitye ki roc i kare-ni ento gitye ki wat macok ki Jehovah? Tye dano milion mapol ata. Wangeyo man pien co, mon, ki lutino mapol i wi lobo-ni ducu gitye ka nyuto ki i kit ma gikwo kwede ni gimito bedo lurem Lubanga. Jehovah ‘tye ki wat macok ki jo ma kitgi atir.’ (Car. 3:32) Wat man twere pi niyegi i kom ginkok pa Yecu. Pi ginkok meno, watwero bedo lurem Jehovah dok watwero dyero kwowa bote ci wanongo batija. Ka watimo jami magi ma pigi tek-ki, ci wadonyo i kin Lukricitayo milion mapol ma gudyere dok gunongo batija kun bene gitye ki ‘wat macok’ ki Ngat madit loyo ducu i polo ki lobo!\n6. Watwero nyuto pwocwa nining pi wat ma watye kwede ki Lubanga?\n6 Watwero nyuto nining ni watero watwa ki Lubanga calo gin ma pire tek? Calo Abraim ki Yubu ma gugwoko gennegi bot Lubanga pi mwaki makato miya acel, wan bene omyero wagwok gennewa—kadi bed dong watiyo pi Jehovah pi mwaki mapol i lobo-ni. Calo Daniel, mitte ni water watwa ki Lubanga calo gin ma pire tek loyo kwowa. (Dan. 6:7, 10, 16, 22) Ki kony pa Jehovah, watwero kanyo atematema mo keken ma wakato ki iye dok wagwoko watwa kwede bedo macok.—Pil. 4:13.\nMOT ME LEGA\n7. (a) Ma lubbe ki Carolok 15:8, Jehovah winyo nining i kom legawa? (b) Jehovah gamo legawa nining?\n7 Lonyo mukene ma pe watwero neno aye lega. Lurem ma gicok gimaro nywako tamgi. Tika meno lok ada ka odok i kom watwa ki Jehovah? Tye kit meno kikome! Jehovah loko kwedwa kun tiyo ki Lokke, dok meno aye kit ma en nyutiwa tamme ki kit ma en winyo kwede. Waloko kwede i lega, dok watwero nywako kwede tamwa matut loyo ki kit ma wawinyo kwede. Jehovah cwinye bedo yom me winyo legawa. (Kwan Carolok 15:8.) Macalo Larem ma lamar, Jehovah pe winyo legawa awinya keken ento bene gamogi. I kare mogo wanongo lagamme cutcut. Ento i kare mukene, mitte ni wamedde ki lega i kom lok acel-li. Kadi bed kit meno, pud watwero bedo ki gen ni lagam me legawa bibino i karene kikome dok i yo ma rwatte. Ngene kene ni, lagam pa Lubanga twero bedo pat ki gin ma watamo. Me labolle, me ka kwanyo peko meno woko, en twero miniwa ryeko ki kero “me ciro.”—1 Kor. 10:13.\n(Nen paragraf 8) *\n8. Watwero nyuto pwocwa nining pi mic me lega?\n8 Watwero nyuto pwocwa nining pi mic me lega? Yo acel aye ki lubo tira pa Jehovah me ‘lego Lubanga ma pe wakeng.’ (1 Tec. 5:17) En pe diyowa me lega bote. Me ka meno, en woro twerowa me timo gin ma iwa mito dok cuko cwinywa me ‘mine kenwa i lega ki cwinywa ducu.’ (Rom. 12:12) Dong watwero nyuto pwocwa ki lega tyen mapol i nino acel acel. Ngene kene ni, omyero wiwa pe owil me pwoyo ki pako Jehovah i legawa.—Jab. 145:2, 3.\n9. Omego mo acel winyo nining pi mot me lega, dok in kono iwinyo nining?\n9 Ka wawoto ki tic pi Jehovah pi mwaki mapol dok waneno kit ma en gamo kwede legawa, pwocwa pi mic me lega bene myero obed ka dongo. Nen kong labol pa Chris, omego ma dong orii i tic pi kare malac pi mwaki 47. En owaco ni: “Amaro co odiko con wek ater kare mo me lega bot Jehovah. Pud dong yomo cwinya ya me lok ki Jehovah i cawa ma nongo dero ceng mukwongo ocako nen kun weko toyo ryeny! Man weko apwoyo en matek pi mic mere ducu, kadi wa mic me lega. Abedo bene ki yomcwiny me cito i kabuto ma nongo cwinya opye mot i nge lega otyeno.”\nMIC ME CWINY MALENG\n10. Pingo omyero water cwiny maleng pa Lubanga calo gin ma pire tek?\n10 Cwiny maleng pa Lubanga obedo mic mukene ma pe nen ma omyero water calo gin ma pire tek. Yecu ocuko cwinywa me medde ki lega pi cwiny maleng. (Luka 11:9, 13) Jehovah tiyo ki cwiny mere maleng me miniwa teko—kadi wa ‘teko madwong.’ (2 Kor. 4:7; Tic 1:8) Ki kony pa cwiny maleng pa Lubanga, watwero ciro peko mo keken ma watye ka kato ki iye.\n(Nen paragraf 11) *\n11. Cwiny maleng konyowa i yo ma nining?\n11 Cwiny maleng twero konyowa me cobo ticwa pi Lubanga. Cwiny pa Lubanga twero konyowa me dongo diro ma onongo watye kwede con. Wangeyo ni adwogi maber ma wanongo i ticwa pi Lubanga twere keken pi kony pa cwiny maleng.\n12. Ma lubbe ki Jabuli 139:23, 24, watwero lega pi cwiny maleng me konyowa timo gin ango?\n12 Yo mukene ma wanyuto kwede ni cwiny maleng pire tek botwa aye ki lega pire wek okonywa me niang ka watye ki tam nyo miti mo marac i cwinywa. (Kwan Jabuli 139:23, 24.) Ka walego pire, Jehovah bitic ki cwiny mere maleng me konyowa niang kodi tam ki miti maraco magi. Dok ka waniang ni watye ki tam nyo miti marac, omyero waleg pi cwiny pa Lubanga wek ominiwa kero me lweny kwede. Ka watimo kit meno, wanyuto ni wamoko tamwa me gwokke ki i gin mo keken ma twero weko Jehovah juko miniwa cwiny mere maleng.—Ep. 4:30.\n13. Watwero dongo pwocwa pi cwiny maleng nining?\n13 Watwero dongo pwocwa pi cwiny maleng ka walwodo lok i kom jami ma cwiny maleng tye ka cobo i kare-ni. Ma peya Yecu odok i polo, en otito ki lupwonnyene ni: “Wubilimo tek ka cwiny maleng bibino i komwu, ci wubibedo lucadenna . . . wa i agikki lobo ducu.” (Tic 1:8) Lok meno tye ka cobbe i yo mamwonya adada i kare-ni. Ki kony pa cwiny maleng, kicoko dano ma romo milion aboro ki nucu ki i twok lobo ducu ka woro Jehovah. Medo i kom meno, macalo jo pa Lubanga watye ki kuc dok wanote macalo utmege pien cwiny maleng konyowa me dongo kit mabeco calo mar, yomcwiny, kuc, diyo cwiny, kica, ber kit, niye, mwolo, ki jukke ken. Kit magi gubedo but “nyig ma nyak pi cwiny maleng.” (Gal. 5:22, 23) Cwiny maleng pud dong obedo mot ma pire tek ya!\nWANONGO KONY MA A KI I POLO I TICWA ME PWONY\n14. Cwak ango ma pe nen ma watye kwede ka watye ka nywako i tic me pwony?\n14 Watye ki mot ma pire tek adada me ‘tic kacel’ ki Jehovah, Yecu ki lumalaika. (2 Kor. 6:1) Watimo meno ka wanywako i tic me pwony. Lakwena Paulo oloko kit man i kome kekene kacel ki jo ma ginywako i tic man ni: “Wan lutic kacel ki Lubanga.” (1 Kor. 3:9) Ka wanywako i tic me pwony, nongo bene watye lutic kacel ki Yecu. Wi opo ni i nge tito ki lulub kore ni “wucilok jo me rok ducu gudok jo ma luba,” Yecu owaccigi ni: “Atye kwedwu kare ducu.” (Mat. 28:19, 20) Dong lumalaika kono? Watye ki pwoc madwong adada ni lumalaika gitelowa ka watye ka tito “lok me kwena maber . . . bot jo ma gibedo i wi lobo.”—Yabo 14:6.\n15. Mi labol me Baibul ma nyuto gin ma pire tek ma Jehovah timo me konyo ticwa me pwony.\n15 Ki kony meno ma a ki i polo, gin ango ma watye ka cobone? Ka wacoyo kodi me Ker-ri, kodi mukene kir i cwiny maber ci dongo. (Mat. 13:18, 23) Anga ma miyo kodi me lok me ada dongo dok nyako nyige? Yecu otito ni pe tye dano mo ma twero doko lalub kore ka pe ‘Wonne keken aye onyike cok.’ (Jon 6:44) Baibul miyo labol ma cwako lok man. Wi opo i kom kare ma Paulo otito kwena bot gurup pa mon ma onongo gugure i nge doggang me boma me Pilipi. Nen kong gin ma Baibul waco i kom dako acel i kingi ma nyinge Ludia: “[Jehovah] oyabo tamme omiyo oketo cwinye ka winyo lok ma Paulo waco.” (Tic 16:13-15) Calo Ludia, dano milion mapol bene Jehovah onyikogi cok bote.\n16. Anga ma myero onong deyo pi adwogi maber mo keken ma wanongo i tic me pwony?\n16 Anga ma myero onong deyo pi adwogi maber mo keken ma wanongo i tic me pwony? Lakwena Paulo ogamo lapeny meno i kare ma en ocoyo lok magi madok i kom kacokke me Korint: “Yam acoyo kodi, Apolo oonyo iye pii, ento Lubanga omiyo odongo. Kadi bed kumeno, ngat mucoyo kodi nyo ngat ma oonyo iye pii, gin ducu pe gin mo, kono Lubanga keken aye ma miyo jami dongo.” (1 Kor. 3:6, 7) Calo Paulo, wan bene omyero wami deyo bot Jehovah pi adwogi maber mo keken ma wanongo i tic me pwony.\n17. Watwero nyuto pwocwa nining pi mot me ‘tic kacel’ ki Lubanga, Kricito, ki dong lumalaika?\n17 Watwero nyuto pwocwa nining pi mot me ‘tic kacel’ ki Lubanga, Kricito, ki dong lumalaika? Watimo meno ka wabedo ma komwa mit i yenyo yo me nywako lok me kwena maber ki jo mukene. Tye yo mapol adada me timo man, me labolle ki tito kwena “i dye lwak ki i ot ki ot.” (Tic 20:20) Jo mapol bene gimaro miyo caden ma pe guyubbe iye. Ka gurwatte ki ngat mo ma pe gingeyo, gimote i yo me lirem dok gitute me nywako lok kwede. Ka ngat meno ye boko lok, ci gitiyo ki diro me kelo lok me kwena maber me Ker-ri.\n(Nen paragraf 18) *\n18-19. (a) Waonyo pii i kodi me lok ada nining? (b) Tit kong gin mutimme ma nyuto kit ma Jehovah okonyo kwede latin kwan acel me Baibul.\n18 Macalo “lutic kacel ki Lubanga,” omyero pe wapit kodi me ada keken ento omyero bene waony pii i tere. Ka ngat moni onyuto miti, omyero wayelle matek me dok cen bote, nyo me keto yub wek ngat mukene olime ki miti me cako kwano Baibul kwede. Cwinywa bedo yom ka waneno Jehovah konyo latin kwan me Baibul me loko tamme ki kit ma en winyo kwede.\n19 Nen kong labol pa omego mo ma onongo yam obedo ajwaka i lobo South Africa. Jami ma en opwonyo ki i Baibul ogudo cwinye adada. Ento en onongo ni tek me ye gin ma Baibul waco i kom kubbe ki kwariwa ma guto. (Nwo. 18:10-12) Motmot, en oye ni Lubanga olok kit ma en tamo kwede. Lacen, en oweko ticce macalo ajwaka woko, kadi bed man aye obedo tic acel keken ma onongo en kwo kwede. Omego-ni dong tye mwaka 60 ki wiye, dok en owaco ni: “Atye ki pwoc madit adada bot Lucaden pa Jehovah pi mina kony i yo mapatpat, calo konya me nongo tic mupore. Ma dong pire tek loyo, atye ki pwoc bot Jehovah pi konya me loko kwona, dok man oweko kombeddi dong atwero nywako i tic me pwony macalo Lacaden ma onongo batija.”\n20. Gin ango ma imoko tammi me timone?\n20 I pwony man, wanyamo lok i kom lonyo angwen mapatpat ma pe nen. Lonyo ma pire tek loyo ducu aye mic me bedo Larem Jehovah. Ka wadoko lurem Jehovah macok, ci watwero nongo adwogi maber ki i lonyo mukene ma pe nen—calo lega bote, nongo kony pa cwiny maleng, ki tic kacel ki Jehovah, Yecu, ki dong lumalaika. Myero dong wamoku tamwa me dongo pwocwa pi lonyo magi ma pe nen-ni. Dok wamito ni wapwo Jehovah kare ki kare pi bedo Larem maber loyo ducu.\nWATWERO NYUTO PWOCWA PI LONYO MAGI MA PE NEN-NI NINING?\nKony pa cwiny maleng\nKony pa Jehovah, Yecu, ki lumalaika i ticwa me pwony\nWER 145 Cikke pa Lubanga pi Paradic\n^ para. 5 I pwony mukato-ni, wanyamo lok i kom lonyo ma Lubanga ominiwa ma waneno ki wangwa. I pwony man, wabiketo tamwa tutwalle i kom lonyo ma pe watwero nenone ki kit ma watwero nyuto kwede pwocwa pigi. Pwony man bene bidongo pwocwa pi Lubanga Jehovah, ma en aye lami mic magi ducu.\n^ para. 58 LOK I KOM CAL: (1) I kare ma laminwa man tye ka nongo mit pa cwec pa Jehovah, en obedo ka lwodo lok i kom watte ki Jehovah.\n^ para. 60 LOK I KOM CAL: (2) Laminwa acel-li tye ka lego Jehovah me mine tekcwiny me miyo caden.\n^ para. 62 LOK I KOM CAL: (3) Cwiny maleng okonyo laminwa-ni me nongo tekcwiny me nywako kwena me Ker-ri ma pe oyubbe iye.\n^ para. 64 LOK I KOM CAL: (4) Laminwa-ni tye ka kwano Baibul ki dako ma en kong omiyo caden bote ma pe oyubbe-ni. Ki kony pa lumalaika, laminwa-ni twero cobo tic me tito kwena ki loko dano.\nw20 Mai pot 26-31


2 Tekwaro 6 ACO85 - I nino meno Solomon owacci, “Rwot - Bible Search\n2 Tekwaro 5 2 Tekwaro 7\n2 Tekwaro 6\nKwero ot pa Lubaŋa pi tic maleŋ\n(1 Luker 8.12-66)\n1I nino meno Solomon owacci,\n“Rwot otyeko wacci en ebibedo i pol macollicuc.\n2Agerri doŋ ot ma ocudo malo,\n3Ka dok kabaka olokke, ci olamo gum i kom lwak jo Icrael ma gucokke ducu, kun jo Icrael ma gucokke-ni gucuŋ mot. 4-En ocako lamo gum ni, “Gipwo Rwot, Lubaŋa pa Icrael, ma doŋ ciŋe otyeko cobo gin ma am oloko ki doge bot wora Daudi-ni, kun wacci, 5‘Nia wa i kare ma akwanyo ki jona jo Icrael ki i Ejipt, peya ayero gaŋ mo ma i kaka ma i Icrael pi gero iye ot mo, wek nyina obed iye. Dok pe ayero laker mo me loyo jona jo Icrael; 6ento doŋ atyeko yero Jerucalem wek nyina obed kenyo, ka dok ayero Daudi me bedo lalo lwakka jo Icrael.’ 7I kare-nu onoŋo wora Daudi obedo ki tam i cwinye me gero ot pi nyiŋ Rwot, Lubaŋa pa Icrael. 8Ento Rwot aye owaco bot wora Daudi ni, ‘Kit macalo onoŋo doŋ tam tye i cwinyi me gero ot pi nyina, itimo ber pi keto lok meno i cwinyi. 9Ento pe in aye dok ibigerra ot, ento wodi ma ibinywalo aye bigero ot pi nyiŋa.’ 10I kare-ni Rwot doŋ otyeko cobo gin ma en ociko i cikkene; pien an doŋ atyeko leyo ka tyen wora Daudi, doŋ atyeko bedo i wi komker pa Icrael, kit ma yam Rwot ociko-ni, dok atyeko gero ot pi nyiŋ Rwot Lubaŋa pa Icrael. 11Doŋ atyeko keto iye kabedo pa canduk pa Rwot, ma tye iye gicikke ma Rwot con oketo ki jo Icrael.”\n12Solomon dok ocuŋ i nyim keno tyer pa Rwot ki i nyim lwak jo Icrael ma gucokke ducu, ocako taŋo ciŋe aryo ducu malo. 13Solomon onoŋo otiyo abam mola ma borre futi abiro ki nucu, ki acee futi abiro ki nucu, ki borre nia piny dok malo futi aŋwen ki nucu, ocibo i dyekal; en ocuŋ i wiye. Ka dok orumo coŋe piny i nyim lwak jo Icrael ducu ma gucokke, ka ocako taŋo ciŋe aryo ducu malo okemo polo, 14kun wacci, “Ai Rwot, Lubaŋa pa Icrael, pe tye Lubaŋa mo macalo in, kadi malo i polo nyo piny i wi lobo, ma tye ka gwoko gicikkene macalo in, ma inyuto mar meri ma pe lokke bot luticci ma bedo ka lubi ki cwinygi ducu. 15Ibedo ka lubo kit gin ma yam itito bot wora Daudi, iyo, gin ma yam iloko ki dogi, icako doŋ tiyo i kare man ki ciŋi, ci ico bo ducu maber. 16-Kombeddi ai Rwot, Lubaŋa pa Icrael, doŋ ilub gin ma yam iciko ki laticci wora Daudi, kun iwacci, ‘Pe ibibedo laboŋo danoni mo i nyima ma bibedo i wi komker pa Icrael, tekke awobeni gugwoko kitgi maber, kun gilubo cikka kit macalo ibedo kwede i nyimani.’ 17Ai Rwot, Lubaŋa pa Icrael, kombeddi mi lokki doŋ omok matek, kit ma cen iloko ki wora Daudi ma laticci.\n18-“Ento Lubaŋa bibedo i wi lobo-ni kacel ki dano ada? Nen, kadi oolo bene kutu ma malone twatwal-li pe romo in me bedo iye, ci ot ma agero-ni tidine rom mene kono! 19Dok in pud iciko iti ka winyo legana, an laticci, ki kit ma abako kwede doga, ai Rwot Lubaŋana, doŋ iwiny koko ki lega ma atye ka lego i nyimi tin; 20-wek waŋi obed twolo onen ot man dyeceŋ ki dyewor, en aye kabedo ma yam iwaco pire ni ibiketo iye nyiŋi, wek ibed ka winyo legana ma akelo boti kun alokke akemo kabedo man atir. 21Dok iwiny bako dog laticci ki pa joni jo Icrael, i kare ma walego wakemo kabedo man atir; iyo, in doŋ ibed ka winyone ki i polo ka ma ibedo iye-ni; ci ka doŋ ityeko winyone, doŋ iwek balwa.\n22“Ka ce dano mo otimo bal i kom wadi mo, ci gimiye okwono kwon mo pire, ka obino ce okwoŋo kwoŋŋe ki i nyim keno tyerri ma i ot man, 23ci in Lubaŋa iwiny ki i polo, iket i tic; ŋol kop pa laticci-ni, imi kop olo dano mutiŋo alii, kun iketo gin ma en otimo i wiye kene, dok imi dano ma pe obalo olo kop, kun itime ber muporo leŋcwinye.\n24“Ka ce mony pa lumerok guloyo jonijo Icrael pi balgi ma gutimo i komi, ka ce guŋut gudwogo boti, ci gucako tuco nyiŋi, ma gilego in ka gibako doggi boti ki i ot man, 25ci iwinygi ki polo, iwek bal pa joni jo Icrael, ka dok idwokgi cen wa i lobo ma yam i miyo bot kwarogi.\n26“Ka ce polo ocegge woko, ma kot mo pe ocwer pi lakit balgi mo i komi, ka ce lwakki gucako lega kun gukemo kabedo man, kun gituco nyiŋi, ka guŋut ci gubwoto balgi, ki i kare ma iketo can i komgi-ni, 27ci in Lubaŋa iwinygi ki i polo, iwek bal pa luticci, gin joni jo Icrael, dok ipwonygi ki yo maber ma myero gulubi; ci doŋ imi kot ocwer i loboni-ni ma yam imiyo bot lwakki obed megi.\n28“Ka ce kec opoto i lobo, ka two gemo opoto, nyo ka bel obwarre nyo odoko ocone, nyo ka bonyo opoto nyo okwil obino, ka ce merokgi orumogi i gaŋigi mogo nyo kadi bed kit gemo aŋo, nyo kit two mo-ni, 29ka ce lwakki gucako lega nyo bako doggi, kadi bed dano acel kok boti, nyo joni jo Icrael ducu, kun dano acel acel ŋeyo kit atwomme kene, ki cwercwinye bene, ka ce otaŋo ciŋe okemo ki ot man; 30ci in Lubaŋa iwinygi ki i polo ka ma ibedo iye-ni, iwek balgi. Tim dano acel acel kit ma iŋeyo kwede cwinye, ma rwatte ki kit kwone ducu, pien in aye, in keni, iŋeyo kit cwiny pa dano ducu; 31meno bimiyo gibedo ka lworo in kun gilubo yo meri nino ducu ma gibedo, iye i lobo ma yam imiyo bot kwarowa.\n32“Obed kit meno bene ka ce larok mo, ma pe joni jo Icrael, obino kany ma oa ki i lobo mo mabor, ma obino pi nyiŋi madit-ti, ki badi matek-ki, ki ciŋi ma iryeyo, ka ce larok obino ce ocako lega ma okemo ot man, 33ci in Lubaŋa iwiny ki i polo ka ma ibedo iye-ni, itim kit gin ducu ma larok-ki okok kwede i nyimi, wek rok ma wi lobo ducu guŋe nyiŋi, gucak lwori, kit ma I wakki jo Icrael gilwori-ni, dok wek guŋe maber ni, ot man ma agero-ni, gilwoŋo ki nyiŋi keken.\n34“Ka ce lwakki gucito ka lwenyo i kom lumerokgi i kabedo mo ducu ma icwalogi iye, ka ce gukelo legagi boti ma gukemo gaŋ man ma in iyero, ki ot man ma agero pi nyiŋi-ni, 35ci in iwiny legagi ki bako doggi ki i polo, ci ikony korgi macalo ineno ni lokgi tye atir.\n36“Ka ce gutimo bal i komi, pien pe tye dano mo ma pe balo, ka ce kiniga omaki i komgi, ci imiyogi i ciŋ lamerok mo, ma oyakogi ci oterogi i opii wa i lobo mo ka mabor nyo ka ma cok; 37ento ka cwinygi otamo lok ki i lobo ma giterogi iye i opii-ni, ce guŋut ci gubako doggi boti ki i lobo ma gitye iye i opii, kun gikok ni, ‘Wabalo, watyeko ŋak woko ata, watiyo lwak bal-gu mapol’, 38ka ce gutyeko ŋut Ici tamgi ducu ki cwinygi ducu, ki i lobo ka ma giterogi iye i opii-ni, kun doŋ gilego i nyimi ma gukemo lobogi, ma yam imiyo bot kwarogi-ni, ki gaŋ ma nene iyero, ki ot ma atyeko gerone pi nyiŋi, 39in Lubaŋa iwiny legagi ki bako doggi ki i polo ka ma ibedo iye-ni, ci iye konyo korgi ka ce ineno ni lokgi tye atir, dok iwek bal pa joni ma gubalo i komi. 40Ai Lubaŋa, kombeddi doŋ wek waŋi obed twolo ci icik iti iwiny lega ma gilego i kabedo man.\n41-“A malo, ai Rwot Lubaŋa, ci idony i kabedo me yweyoni,\nin ki canduk me tekki.\nAi Rwot Lubaŋa, wek ajwagini gurukke ki larre,\nwek joni maleŋ cwinygi obed yom pi berri.\n42Ai Rwot Lubaŋa, pe ikwer lega pa lakerri ma giwiro!\nPo pi mar meri ma pe lokke i kom laticci Daudi.”


Pingo Omyero Inyut Pwoc? | Wi Lubele me Anyama\nWi Lubele—Me Akwana i Kacokke | Febuari 2019\nKWAN I LEB Acholi Afrikaans Aja Akha Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Armenian (West) Aukan Australian Sign Language Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivian Sign Language Boulou Brazilian Sign Language British Sign Language Bulgarian Cakchiquel Cambodian Catalan Cebuano Changana (Mozambique) Chavacano Chichewa Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombian Sign Language Costa Rican Sign Language Croatian Cuban Sign Language Czech Czech Sign Language Damara Dangme Danish Dayak Ngaju Digor Douala Drehu Dutch Ecuadorian Sign Language Edo Efik English (Leb Muno) Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Gitonga Greek Sign Language Greenlandic Grik Guadeloupean Creole Guarani Guatemalan Sign Language Gujarati Gun Haitian Creole Hausa Herero Hiligaynon Hindi Hiri Motu Hmong (White) Honduras Sign Language Hungarian Hungarian Sign Language Iban Ibanag Ibinda Ibru Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Korean Sign Language Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Sign Language Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe Mixtec (Guerrero) Mizo Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaraguan Sign Language Niuean Norwegian Nyaneka Nyungwe Nzema Okpe Oromo Ossetian Otetela Palauan Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romanian Sign Language Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Salvadoran Sign Language Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Taiwanese Sign Language Tajiki Tamil Tarascan Tatar Telugu Tetun Dili Thai Thai Sign Language Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambian Sign Language Zande Zapotec (Isthmus) Zimbabwe Sign Language Zulu\nPWONY ME ANYAMA ME 8\nPingo Omyero Inyut Pwoc?\n“Wubed jo ma miyo pwoc kare ducu.”—KOL. 3:15.\nWER 46 Wapwoyi Jehovah\n1. Lacamaria ma Yecu ocango-ni onyuto pwoc nining?\nCO APAR-NI onongo kwogi tye ka matek adada. Onongo gitye ki two dobo dok gen mo pe pigi. Ento i nino mo acel, guneno Lapwony Madit, Yecu tye ka kato ki ka mabor. Gin onongo guwinyo ni Yecu ocango kwai two mapol mapatpat, dok onongo gipe ki akalakala mo ni en twero cangogi bene. Pi meno, gubedo ka dange ni: “Yecu, Ladit, timwa kica!” Ci Yecu ocango co apar-ni woko ducu. Ngene kene ni gin ducu cwinygi obedo yom pi kica ma Yecu onyuto botgi. Ngat acel i kingi, pe obedo ki yomcwiny keken—ento onyuto pwocce bene * bot Yecu. Lacamaria meno ma kicango-ni omiyo deyo bot Lubanga “ki dwan malongo.”—Luka 17:12-19.\n2-3. (a) Pingo i kine mukene pe wamiyo pwoc? (b) Ngo ma wabinyamo i pwony man?\n2 Calo Lacamaria-ni, wan bene wamito nyuto pwoc bot jo ma lukica. Ento i kine mukene, wiwa wil woko me nyuto pwoc i lokwa ki ticwa.\n3 I pwony man, wabineno pingo pire tek me nyuto pwoc i gin ma watimo ki ma wawaco. Wabinyamo labol mogo me Baibul pa jo ma gunyuto pwoc ki ma pe gunyuto pwoc. I ngeye, wabinyamo yo mogo ma watwero nyuto kwede ki pwoc.\nPINGO OMYERO WANYUT PWOC?\n4-5. Pingo pire tek me nyuto pwoc?\n4 Jehovah owekiwa lanen maber i nyuto pwoc. Yo acel ma en timo kwede meno aye ki miyo mot bot jo ma yomo cwinye. (2 Cam. 22:21; Jab. 13:6; Mat. 10:40, 41) Dok Ginacoya cuko cwinywa ni omyero ‘walub kit pa Lubanga, pien wan litinone ma en maro.’ (Ep. 5:1) Tyen lok ma pire tek ma weko wanyuto pwoc aye pien wamito lubo lanen pa Jehovah.\n5 Nen dok tyen lok mukene ma weko wamiyo pwoc bot jo mukene. Pwoc obedo calo cam mamit—cwinywa bedo yom me nywako cam ma kit meno ki jo mukene. Ka wangeyo ni jo mukene gitye ki pwoc i komwa, ci cwinywa bedo yom. Dok ka wanyuto pwoc bot jo mukene, ci cwinygi bene bedo yom. Ngat ma wamine pwoc-ci nongo ngeyo ni tutene me konyowa nyo me miniwa gin mo obedo me kony botwa adada. Macalo adwogine, wat i kinwa ki ngat meno jing doko matek.\n6. Pwoc ma wamiyo kitwero porone ki lagit cing ma kiyubo ki jabu nining?\n6 Pwoc ma wanyuto pire tek adada. Baibul waco ni: “Lok ma giloko kakare obedo calo jabu ma gimwono i kom ryal.” (Car. 25:11) Go kong kit ma lagit cing ma kiyubo ki jabu kacel ki ryal bedo mwonya kwede! Dok tam kit ma welle bedo tek kwede! Ibiwinyone nining ka ngat mo omini lagit meno calo mic? Ki lok ada, pwoc ma imiyo bene pire romo bedo tek kit meno. Lagit ma kiyubo ki jabu rii pi kare malac adada. I yo acel-li, wi ngat moni twero po i kom pwoc ma imiye pi kare me kwone ducu.\n7. Ma lubbe ki Jabuli 27:4, Daudi onyuto pwocce nining, dok luco jabuli mukene-ni bene gunyuto pwoc nining?\n7 Pol pa lutic pa Lubanga ma i kare macon gunyuto pwoc. Ngat acel i kingi obedo Daudi. (Kwan Jabuli 27:4.) En onongo tye ki pwoc pi woro me ada, dok man onen ka maleng i ticce. En omiyo lonyo madwong adada pi gero ot pa Lubanga. Likwayi pa Acap gunyuto pwoc ki coyo jabuli, nyo wer me pak. I wer mo acel, gin gumiyo pwoc bot Lubanga dok gunyuto margi pi “tic me aura” pa Jehovah. (Jab. 75:1) Nen ka maleng ni, Daudi ki likwayi pa Acap onongo gimito nyuto bot Jehovah pwoc ma gitye kwede pi mot ducu ma gunongo ki bote. Tika iromo tam i kom yo mogo ma itwero lubu lanen pa luco jabuli magi?\nWaraga ma Paulo ocoyo bot jo Roma pwonyowa gin ango madok i kom nyuto pwoc? (Nen paragraf 8-9) *\n8-9. Lakwena Paulo onyuto pwoc pi omege ki lumege nining, dok man okelo adwogi ango?\n8 Lakwena Paulo onongo tye ki pwoc pi omege ki lumege dok onyuto meno i kit ma en oloko kwede i komgi. Kare ducu, en onongo pwoyo Lubanga pigi i legane. En bene onyuto pwocce pigi i waraga ma ocoyo botgi. I tyeng 15 mukwongo i buk pa Jo Roma cura 16, Paulo oloko i kom Lukricitayo 27, kun lwongogi ki nyinggi. Paulo onongo pud wiye po kit ma Pricika gin ki Akwila “gudyero kwogi pi laro” kwone, ki kit ma Foibe “okonyo jo mapol,” kadi wa en bene. En opwoyo omege ki lumege me amara magi ma onongo gin lutic matek-ki.—Rom. 16:1-15.\n9 Lakwena Paulo onongo ngeyo ni omege ki lumege gitye ki roc, ento i agikki me waragane bot Luroma, en oketo cwinye i kom kit mabeco ma gitye kwede. Tam kong cuko cwiny ma omege ki lumege magi gunongo i kare ma gitye ka winyo ka gikwano pwoc pa lakwena Paulo bot jo me kacokke! Macalo adwogine, wat i kingi ki Paulo ojing matek. In tika kare ki kare inyuto pwoc pi jami mabeco ma jo me kacokkewu giwaco nyo gitimo?\n10. Ngo ma wapwonyo ki i kit ma Yecu omiyo kwede pwoc bot lulub kore?\n10 I kwena ma Yecu ocwalo lok bot jo me kacokke mogo ma i Asia Minor, en omiyo pwoc bot lulub kore pi ticgi. Me labolle, en ocako lokke bot jo me kacokke ma i Tuatira ni: “Angeyo ticci ducu, mar ma itye kwede, niyeni ki ticci me konyo dano, ki kit ma idiyo kwede cwinyi. Angeyo ni ticci ma kombeddi itye ka tiyone kato me kare mukwongo.” (Yabo 2:19) Yecu pe oloko i kom ticgi matek keken, ento opwoyogi bene pi kitgi mabeco ma onongo tye ka tugo cwinygi me timo jami mabeco. Kadi bed ni onongo mitte ni Yecu omi tira bot jo mogo ma i Tuatira, en pud ocako lokke dok ogiko ki pwoc. (Yabo 2:25-28) Tam kong i kom twero ma Yecu tye kwede macalo lawi kacokke ducu. Pe mitte ni en opwowa pi jami ma watimo pire. Kadi bed kumeno, en pud miniwa pwoc. Man tye lanen maber adada pi luelda!\nPE GUNYUTO PWOC\n11. Kit ma kitito kwede i Jo Ibru 12:16, cwiny ango ma Ecau onongo tye kwede pi jami me cwiny?\n11 Ki cwercwiny, jo mogo ma kicoyo lok komgi i Baibul gubedo jo ma pe miyo pwoc. Me labolle, kadi bed ni lunyodo pa Ecau onongo gimaro dok giworo Jehovah, Ecau onongo pe ki pwoc pi jami me cwiny. (Kwan Jo Ibru 12:16.) Cwiny meno ocako nen nining? Ecau orune ka cato twerone me bedo latin kayo bot ominne matidi, Yakobo, pi atabo acel keken me dek ngor. (Acak. 25:30-34) Lacen, Ecau okoko ange pi tam ma en omoko. Ento en pe onyuto pwoc pi gin ma onongo tye kwede, pi meno, en pe obedo ki tyen lok mo keken me kok i kom ngat mo i kare ma okeng mot me bedo latin kayo.\n12-13. Luicrael gunyuto nining ni pe gitye ki pwoc, dok adwogine obedo ningo?\n12 Luicrael onongo gitye ki tyen lok mapol me nyuto pwoc. Kigonyogi ki i opii i nge pwod apar mapatpat ma Jehovah okelo i kom jo Ejipt. Dok Lubanga olarogi ki neko lumony me Ejipt ducu i Nam Makwar. Cwiny Luicrael obedo yom adada ma oweko guwero wer me loyo lweny kun gipako Jehovah. Ento tika gumedde ki nyuto pwoc?\n13 I kare ma Luicrael gukemme ki ariya manyen, wigi owil woko i kom jami maber ducu ma Jehovah otimo pigi. Gin gunyuto ni gipe ki pwoc. (Jab. 106:7) I yo ma nining? “Lwak jo Icrael ducu gungur i kom Moses ki Aron i tim,”—ento ki lok ada, onongo gitye ka nguru i kom Jehovah. (Nia 16:2, 8) Ocwero cwiny Jehovah adada pien jone onongo gipe ki cwiny me pwoc. Lacen, en otito ni yalwak meno ducu gibito i dye tim mapat ki Yocwa gin ki Kaleb. (Wel 14:22-24; 26:65) Kong dong wanenu kit ma watwero gwokke kwede ki lubu lanen maraco magi kun walubo lanen mabeco.\nCAK NYUTO PWOC\n14-15. (a) Jo munyomme gitwero nyuto pwoc i kingi nining? (b) Lunyodo gitwero pwonyo lutinogi nining me nyuto pwoc?\n14 I paco. Jo ma i paco ducu ginongo adwogi maber ka ginyuto pwoc i kingi. Ka jo munyomme ginyuto pwoc i kingi, ci wat i kingi bene doko cok. Doko yot bene me timo kica i kingi ka ngat acel obalo. Laco ma pwoyo dakone pe neno nyo winyo gin maber ma dakone waco nyo timo keken ento bene “pake matek.” (Car. 31:10, 28) Ki dako maryek bene weko cware ngeyo gin ma etye ki pwoc iye.\n15 Lunyodo, wutwero pwonyo lutinowu nining wek gubed jo ma nyuto pwoc? Wi myero opo ni lutinoni gibilubo gin ma iwaco ki ma itimo. Pi meno, nyut lanen maber kun ipwoyo lutinoni ka gutimo gin mo maber. Medo i kom meno, pwony lutinoni me pwoyo ngat mo ma otimigi gin mo. Kony lutinoni wek guniang ni pwoc myero oa ki i cwinygi dok lok ma giwaco me miyo pwoc konyo adada. Me labolle, lamego mo owaco ni: “I kare ma mamana tye ki mwaka 32, en odong kene ki lutino adek. Dong ma an bene ao mwaka 32, abedo ka tamo kit ma kwo obedo tek kwede bote i kare meno. Pi meno, awacce pwoc ma atye kwede pi cwiny me jalle ma en onyuto me gwoko an ki omegina. Cokcok-ki, en owacca ni pwoc ma amiye-ni pud pire tek bote wa tin, dok ni etamo iye kare ducu ci miyo cwinye bedo yom.”\nPwony lutinoni me nyuto pwoc (Nen paragraf 15) *\n16. Mi labol ma nyuto kit ma miyo pwoc twero cuko cwiny jo mukene.\n16 I kacokke. Ka wanyuto pwoc bot omege ki lumegiwa, ci wacuko cwinygi adada. Me labolle, two mo matek ogoyo Jorge, laelda ma tye ki mwaka 28. Onongo pe twero cito i cokke pi dwe acel. Dok kadi wa ma ocako cito i cokke, onongo pud pe twero miyo pwony. Jorge owaco ni: “Onongo awinyo calo konya pe pien ni pe atwero timo tic me kacokke. Ento i nge cokke mo acel, omego mo owacca ni: ‘Amito pwoyi pi lanen maber ma inyuto pi jo me ganga. Pe ingeyo kit ma wamaro kwede pwony ma onongo imiyo i mwaki mogo mukato angec. Pwonyi okonyowa me dongo i yo me cwiny.’ Man ogudo cwinya adada, ma okelo wa pig wanga. Lok ma en owacca-ni aye gin ma onongo amito winyone kikome.”\n17. Kit ma kitito kwede i Jo Kolocai 3:15, watwero nyuto pwocwa bot Jehovah pi yot cinge nining?\n17 Bot Lubangawa ma cinge yot. Jehovah ominiwa cam me cwiny madwong adada. Me labolle, wanongo tira ma konyo ki i cokkewa, magajin, ki dong ki i kabedowa me Intanet. Tika dong i nino mo iwinyo pwony, ikwano bukkewa, nyo ineno purogramwa ma katti dwe ki dwe i Broadcast ci iwacci, ‘Man aye gin ma onongo amito kikome’? Watwero nyuto pwocwa bot Jehovah nining? (Kwan Jo Kolocai 3:15.) Yo acel aye me pwoye i legawa kare ducu pi mic mabeco magi.—Yak. 1:17.\nMiyo kony me gwoko lengo me Otwa me Ker obedo yo maber adada me nyuto pwocwa (Nen paragraf 18)\n18. I yo mene ma watwero nyuto pwocwa pi Otwa me Ker?\n18 Watwero bene nyuto pwocwa bot Jehovah ka wagwoko ot me worowa bedo maleng. Wanywako i gwoko lengo me Ot me Kerwa, dok jo ma gitiyo i kom lakub dwan, gin me wer ki vidio omyero gugwoki wek pe oballe. Ka wagwoko Otwa me Ker maber, ci rii pi kare malac dok roco ka muballe nongo pe tek tutwal. Man weko pe wabalo cente ma dok kitwero tic kwede me yubo nyo roco Ot me Ker mukene i but lobo mapatpat.\n19. Ngo ma ipwonyo ki i gin mutimme i kom laneno mo acel gin ki dakone?\n19 Bot jo ma gitiyo matek piwa. Ka wamiyo pwoc, lokwa twero loko kit ma ngat moni winyo kwede i kom ariya ma nongo en tye ka kato ki iye. Nen kong gin mutimme i kom laneno me adwol mo gin ki dakone. I nge tito kwena pi cawa malac ka ma piny omake iye pee, gudwogo ka ma gitye ka buto iye ma guol adada. Piny onongo ngic adada muweko dakone obuto ki jaket mapek i kome. I odiko, en owaco ki cware ni pe dong etwero medde ki tic me limo adwol. Ento i nge cawa manok i odiko meno, gunongo waraga ma oa ki i jang gang kal. Waraga meno onongo kicoyo bot laminwa-ni. I waraga meno, kipwoye adada pi ticce me pwony ki pi diyo cwinye. Dok kiwacce ni giniang kit ma tek kwede me wot i kabedo mapatpat cabit ki cabit. Cware owaco ni: “Waraga meno ogudo cwinye adada ma oweko pe dong onwoyo wacone ni myero wawek tic me limo adwol woko. Ki lok ada, en aye dok ocuko cwinya tyen mapol me medde ka atamo me juko tic meno woko.” Luot meno gumedde ki tic me limo adwol pi mwaki makato 40 kulu.\n20. Gin ango ma myero watute me timone nino ducu, dok pingo?\n20 Nino ki nino, myero watute me nyuto pwoc i lokwa ki ticwa. Lok nyo tic ma a ki i cwinywa twero bedo gin ma ngat moni mito kikome me medde ki kwo i lobo man ma dano pe ginyuto pwoc-ci. Dok ka wanyuto pwoc ci wadongo wat macok ma bedo matwal i kinwa. Ma dong pire tek loyo, nongo watye ka lubo lanen pa Jehovah, Wonwa ma cinge yot, dok lami pwoc.\nPingo myero wanyut pwoc bot jo mukene?\nJo mogo ma kicoyo lok i komgi i Baibul gunyuto pwoc ma a ki i cwinygi nining?\nWatwero nyuto pwoc ma a ki i cwinywa nining i kare-ni?\nWER 20 Imiyo Wodi me Amara\n^ par. 5 Gin ango ma wapwonyo ki bot Jehovah, Yecu, ki dong ladobo ma Lacamaria-ni madok i kom miyo pwoc? I pwony man wabinyamo labol pa jo magi ki mukene mapol. Wabinyamo bene pingo pire tek me miyo pwoc, ki yo mogo ma waromo timone kwede.\n^ par. 1 LOK MA KITITO TERE: Ka inyuto pwoc bot ngat mo nyo gin mo, nongo itye ki ngec ni ngat meno nyo gin meno pire tek boti. Nyig lok man nyuto kit ma wawinyo kwede ki i cwinywa.\n^ par. 55 LOK I KOM CAL: Kitye ka kwano waraga ma Paulo ocoyo bot kacokke me Roma. Pricika, Akwila, Foibe ki dong jo mukene gitye ki yomcwiny me winyo ka kikwano nyinggi.\n^ par. 57 LOK I KOM CAL: Mego mo tye ka konyo nyare me nyuto pwoc pi lanen maber ma lamego mo muteggi nyuto.\nBed Ngat ma Mwol Wek Iyom Cwiny Jehovah\nLIFE STORY Lonyo me Cwiny ma Aleyo Oweko Acung Matek i Ada\nText Yero Bukke me kompiuta me akwanya WI LUBELE—ME AKWANA I KACOKKE Febuari 2019\nWI LUBELE—ME AKWANA I KACOKKE Febuari 2019


Tic Pa Lukwena 4 ACO85 - Ka pud gitye ka lok ki dano, - Bible Search\nTic Pa Lukwena 3 Tic Pa Lukwena 5\nTic Pa Lukwena 4\nGitero Petero ki Jon i nyim lukiko\n1Ka pud gitye ka lok ki dano, ci ajwagi ki ladit askari me ot pa Lubaŋa ki Lucadukayo gubino botgi, 2ma gujul woko, pien onoŋo gipwonyo lwak kun gitito pi cer pa Yecu ki i kin jo muto atyer. 3Ka gumakogi ci guketogi i mabuc nio wa odiko, pien onoŋo piny doŋ oyuto woko. 4Ento lwak jo mapol i kin jo ma guwinyo lokgi guye, wel dano omedde oo alip abic.\n5Ka piny oru, ci luloc ki ludoŋo ki lupwony-cik gucokke i Jerucalem, 6kacel ki Anac, ajwaka madit, ki Kayapa ki Jon ki Alegijanda, ki lwak ducu ma gitye i doggola pa ajwagi madito. 7Ka giketogi i dyere, gupenyogi ni, “Wun wutiyo man pi kit tek aŋo, nyo pi nyiŋ aŋa?” 8Ka Petero opoŋ ki cwiny Maleŋ, ci owaco botgi ni, “Wun lulo lwak ki ludoŋo, 9ka tin gipenyowa lok mudok i kom gin maber ma otimme i kom laput, ki kit ma dano man ocaŋ kwede, 10wek oŋene botwu ducu ki bot lwak jo Icrael ducu ni, pi nyiŋ Yecu Lanajaret, ma wun wuguro i kom yatariya, ma Lubaŋa ocero woko ki i kin jo muto-ni aye laco man ocuŋ i nyimwu ma kome yot. 11-Man aye got ma wun lugedo wukwero woko ento ma odoko got madit me twok ot. 12Pe tye larre mo i ŋat mukene, pien pe tye nyiŋ mo mukene i wi lobo man ma gimiyo ki wan dano ma myero walarre iye.”\n13Ka doŋ guneno tekcwiny pa Petero ki Jon, ma guniaŋ bene ni gin jo mogo ata ma pe gupwonnye, ci guuro; ka doŋ guniaŋ ni gin yam gubedo kacel ki Yecu. 14Ento ka guneno laco ma gicaŋo-ni ocuŋ ka ŋetgi, lok mo ma myero guwac doŋ obedo pe. 15Ka gucikogi ni koŋ gukat woko ki i Lukiko, ci guyubo lok kekengi, 16kun giwaco ni, “Jo man wabitimogi niŋniŋ? Pien gutyeko tiyo lanyut ma kome nen bot dano ducu ma gibedo i Jerucalem, wan bene pe watwero kwerone. 17Ento pi kit me juko wek pe oket orom kin dano, ber wajukugi ni pe gimedde ki tito bot ŋat mo pi nyiŋ man.” 18Ci gulwoŋogi gucikogi ni pe gutit kadi pwonyo lok mo i nyiŋ Yecu kadi matidi mo. 19Ento Petero ki Jon gugamo ni, “Wun wuŋol ka ce nen ber i waŋ Lubaŋa me winyowu makato winyo Lubaŋa; 20pien wan pe watwero weko tito pi gin ma yam waneno ki ma wawinyo.” 21Ka doŋ guburogi matek, ci guwekogi gucito; pe gunoŋo yo me keto can i komgi pi lwak dano, pien gin ducu gubedo ka pako Lubaŋa pi gin mutimme-ni. 22Dano ma lanyut me twer me caŋo dano otimme i kome-ni onoŋo doŋ dit ma mwakane kato ka pyeraŋwen woko.\nJo muye Yecu gulego Lubaŋa ni omigi tekcwiny\n23Ka gigonyogi ci gucito bot luremgi ka gutito botgi gin ma ajwagi madito pa Lubaŋa ki ludoŋo guwaco botgi. 24-Ka guwinyo, ci gutiŋo dwangi malo kacel bot Lubaŋa kun giwaco ni, “Ai Rwot Lubaŋa, in ma con iketo polo ki lobo ki jami ducu ma tye i igi, 25-con iloko i dog kwarowa Daudi ma laticci i tek pa Cwiny Maleŋ ma owaco ni,\n‘Piŋo Lurok gitye ka wo kacel,\ndok piŋo rok mapol gipiro lok ma konnye pe?\n26Luker me lobo gurye i tyeŋ,\nki luloc bene gucokke gugurre kacel\ni kom Rwot ki i kom ŋat ma en oyero ka doŋ owiro.’\n27-“Adada gucokke gugurre kacel i gaŋ man i kom laticci maleŋ twal Yecu, en ma in iwiro ki moo, gin Kerode ki Pontio Pilato, kacel ki Lurok ki jo Icrael ducu, 28pi tiyo ducu ma yam iyubo pi tweroni ki mitti ni myero otimme. 29Iyo, Rwot, doŋ inen bura megi, ci imi wan luticci watit lokki ki tekcwiny laboŋo lworo mo, 30kun in iryeyo ciŋi me caŋo dano, wek lanyut ki taŋo mapol otimme i nyiŋ laticci Yecu maleŋ twal.” 31Ka gutyeko lega, ci kabedo ma gugurre iye-ni oyeŋŋe, gin ducu gupoŋ ki Cwiny Maleŋ, ci gutito lok pa Lubaŋa ki tekcwiny laboŋo lworo.\nGunywako jami ducu kacel\n32-Lwak jo muye ducu gubedo ki cwiny acel ki tam acel, kun pe tye ŋat mo ma waco ni lim ma etye kwede-ni mere kene, ento gunywako jami ducu kacel. 33Lukwena gubolo lok i kom cer pa Yecu ki tek, ci gum madit opoto i komgi ducu. 34Pe tye ŋat mo i kingi ma gin mo orem bote, pien jo ma gitye ki pottigi nyo odigi gucatogi woko, ka gukelo lim mua iye, 35guketo ka tyen lukwena, ka gupoko kit ma mitte bot ŋat acel acel. 36Kit meno Yucepu ma nyiŋe me aryone lukwena gucako ni Barnaba (ma te lokke ni ŋat ma jiŋo cwiny dano), Lalevi ma ginywalo i Caiprac, 37ocato potone ma en tye kwede, ci okelo limme oketo ka tyen lukwena.


Yakobo 2 ACO85 - Utmegina, kit macalo doŋ wuye Rwotwa - Bible Search\nApokapoka ma tere pe\n1Utmegina, kit macalo doŋ wuye Rwotwa Yecu Kricito kwede-ni, ma en Rwot me deyo, pe dok wuket apokapoka mo i kin dano. 2Pien ka ce won agit jabu oruko boŋŋi mabeco obino kwede i cokkewu, ki lacan bene oruko boŋŋi mucido, 3wukwoŋo tamo pi dano ma oruko boŋŋi mabeco-ni, kun wuwaco ni, “Bed kany, ladit,” ento bot lacan wuwacce ni, “Cuŋ kuca,” nyo ni, “Bed piny ka tyena kany.” 4Meno noŋo pe doŋ wukelo apokapoka woko i kinwu kekenwu, kun wudoko bene luŋolkop ma tamwu ogom woko?\n5Wuwiny ba, utmegina ma amaro, pe Lubaŋa aye muyero jo ma lucan i wi lobo wek gubed lulonyo i niye, dok me miyogi ker ma yam ociko ni ebimiyo bot jo ma mare? 6Ento wun wuketo lewic i kom lucan. Pe lulonyo aye ma burowu? Pe gin aye ma ywayowu kun giterowu tektek i nyim lukiko? 7Pe gin aye luyet nyiŋ maber ma gilwoŋowu kwede?\n8-Ka ce wumako cik me ker pa Lubaŋa kit ma yam gicoyo kwede i ginacoya ni, “Mar lawoti macalo imarre keni,” noŋo wutimo ber; 9ento ka ce wupoko kin dano, noŋo wutimo rac, noŋo cik ŋolo kop i komwu ni wun lubalo. 10Pien ŋat ma gwoko cik ducu, ka ce opoto i cik acel keken, noŋo oturo cik ducu. 11-Pien ŋat ma owaco ni, “Pe itim abor,” owaco bene ni, “Pe ineki.” Ka inen ce pe itimo abor ento ineko dano, noŋo doŋ ituro cik. 12Lok ma wuloko, ki gin ma wutiyo, myero obed macalo pa jo ma gibiŋolo kop botgi i te cik ma kelo kuc. 13Pien ŋolo kop pe timo kica bot ŋat ma yam pe otimo kica; ento latim kica pe lworo laŋolkop.\nNiye ma pe ki tic\n14Konyo gin aŋo, utmegina, ka ŋat mo waco ni etye ki niye kun pe keto i tic? Ci niye meno twero lare? 15Ka ce omeru nyo lameru boŋone pe, kun cam me nino ducu bene remo, 16ci ŋat mo i kinwu waco botgi ni, “Wucit ki kuc, komwu obed momor, wuyeŋ,” kun pe wumiyo botgi gin mo ma mitte pi pito kom, ci meno konyo aŋo? 17Kit meno, niye kene ka pe giketo i tic, doŋ oto woko. 18Ŋat mo biwaco ni, “In itye ki niye, ento an atye ki tic; nyutta niyeni laboŋo tic mo, ka doŋ abinyutti niyena ki ticca.” 19Iye ni Lubaŋa tye acel, itimo ber. Kadi cen-gu bene giye kit meno, dok komgi myel. 20In lamiŋ, imito ginyutti ni, niye ma pe ki tic konnye pe? 21-Kwarowa Abraim yam pe gikwano ni kite atir pi tic, i kare ma en otyero wode Icaka me bedo gitum i wi keno tyer? 22Doŋ ineno ni niyene yam ocobbe ki tic, 23-omiyo lok ma yam gicoyo ocobbe kakare ni, “Abraim oye Lubaŋa, omiyo gikwane ni en dano ma kite atir”; dok bene gilwoŋe ni en larem Lubaŋa. 24Doŋ ineno ni dano gikwane ni kite atir pi tic, ento pe pi niye keken. 25-Kit meno bene, Rakab, dako ma malaya, pe yam gikwane ni kite atir pi ticce, i kare ma yam en ojolo lukwena ka ocwalogi gucito woko i yo mukene? 26Kit macalo ka yweyo doŋ pe i kom, noŋo kom doŋ oto woko, kit meno bene, niye ka pe giketo i tic, noŋo doŋ oto woko.


Ejekiel 44 ACO85 - Lacen dano-nu odwoka cen i dogcel ma - Bible Search\nEjekiel 43 Ejekiel 45\nTic ma gitiyo i ot pa Lubaŋa\n1Lacen dano-nu odwoka cen i dogcel ma woko me kabedo maleŋ, ma onoŋo tye yo tuŋ wokceŋ; ento onoŋo giloro woko. 2Ci owacca ni, “Dogcel man bibedo alora kare ducu, pe gibiyabo, dok bene ŋat mo pe bidonyo ki iye; pien Rwot, ma en Lubaŋa pa Icrael, doŋ otyeko donyo ki iye. Pi meno bibedo alora kare ducu. 3Laker keken gwok bibedo iye ka camo kwon i nyim Rwot; en bidonyo ki i yo ma wok ki i kicika ma i doggola me donyo, dok bene bikato ci to woko ki i yo acel-lu.”\nCik ma ye dano me donyo i ot pa Lubaŋa\n4Ci dano-nu okela kun wok kweda ki i dogcel ma tye yo tuŋ acam wa i nyim ot pa Lubaŋa. Ka aneno piny ci aneno ni deyo pa Rwot opoŋo ot pa Lubaŋa woko, Cutcut apoto aryebbe woko piny, 5ci Rwot owacca ni, “Wod pa dano, ket cwinyi me niaŋ maber i gin ducu ma ineno ki ma iwinyo ki iti, Abetitti cik ducu me ot pa Lubaŋa ki gin ducu ma myero dano guti dok gulubi. Dok iket cwinyi me niaŋ maber i kom kit dano ma giyegi me donyo i ot pa Lubaŋa, ki jo ducu ma pe giyegi me donyo i kabedo maleŋ.\n6“Doŋ iwac bot jo Icrael ma gin jo ma lujemo-ni ni, an Rwot Lubaŋa awaco kuman ni, Gin jo Icrael myero doŋ gugik kit tim me kwergi-gu woko ducu. 7Gupyedo oda pi ye lurok ma pe gilirogi i cwinygi ki i komgi me bedo i kabedona maleŋ, ka doŋ gutyero bota camma, moo dwolo ki Temo, Pi meno jona doŋ gutyeko turo gicikkena woko, medo i kom gin me kwer-gu ducu ma yam gutimo. 8Pe bene gubedo ka gwoko kit ma gitiyo kwede ki jamina maleŋ-gu ducu; ento guketo lurok aye me tic i kabe dona maleŋ.\n9“Mumiyo an Rwot Lubaŋa, awaco kuman ni, Pe tye larok mo ma pe giliro i cwinye ki i kome ma bidonyo i kabedona maleŋ, kadi bed larok mo ma i kin lurok ducu ma gibedo i kin jo Icrael.\n10“Ento Lulevi ma yam gua woko ki bota gucito woko ka mabor, ma guŋak gubwota woko calo jo Icrael ma yam guŋak woko gubedo ka woro jogi, kombeddi doŋ atye ka keto can i komgi. 11Gin gibibedo luticca i kabedona maleŋ, kun gigwoko dogcel me ot pa Lubaŋa, kun gitiyo bene tic i ot pa Lubaŋa. Gin aye ma gibineko lee ma dano gikelo me atyera me gitum awaŋa ki gitum pi lwak, dok bene gibibedo i dog ticgi kun gitiyo bot lwak. 12Ento kit macalo gubedo ka telo, jo Icrael ka woro cal jogi ma gipayo apaya ma en aye gin mumiyo jo Icrael gupoto i bal, pi meno an Rwot Lubaŋa doŋ akwoŋo kwoŋ woko mukemogi ni abiketo can i komgi. 13Pe doŋ gibibedo ka tic bota macalo ajwagi, dok bene pe gibinyiko cok i kom jamina maleŋ-gu ki i kom jami ma gileŋ gikato ducu-gu, Ento lewic bimakogi pi gin me kwer ma yam gutimo-gu. 14Kadi bed kumeno pud abiyerogi aketogi me tic i ot pa Lubaŋa, kun gitiyo kwa ticce ducu ki kwa tic ducu ma mitte ma myero giti iye.”\n15Rwot Lubaŋa owacci, “Ajwagi ma gin Lulevi, ma gin likwayo pa Jadok, ma gubedo ka tiyo tic i kabedona maleŋ i kare ma jo Icrael guŋak gubwota woko, gin aye gibibino cok bota ka tic bota. Gin aye gibitiyo bota kun gityero bota moo dwolo ki remo. 16Gin aye gibidonyo i kabedona maleŋ, kun bene ginyiko cok ki mejana, pi tiyo tic bota, ki pi lubo gin ma an aciko ducu. 17-Ka gudonyo i dogcel me dyekal ma woko, ci gibiruko boŋŋi camanini. Pe gibibedo ki ginaruka mo me yer romo i komgi i kare ma noŋo gitye ka tic i dogcel me dyekal ma i iye, ki bene i ot pa Lubaŋa kikome. 18Gibiboyo wigi ki kitambara me boŋo camanini, dok bene gibiruko pali boŋo camanini i pyergi; pe gitweyo nyo giruko gin mo ma miyo kwok makogi. 19-Ka inen gikato gicito woko bot lwak i dyekal ma woko, gibilunyo boŋŋi ma gubedo ka tic kwedgi-ni woko ki i komgi, ci giketo bedo i kicika maleŋ-gu, Doŋ gibiruko boŋŋi mukene, wek pe gunyob lwak ki boŋŋigi maleŋ-gu. 20-Ajwagi pe gibilyelo wigi woko doŋ maleŋ, dok bene pe gibiweko yer wigi lot maboco; ento gibinyaro yer wigi woko anyara keken. 21-Ajwaka mo pe bimato koŋo yino ka cito ka donyo i dyekal ma i iye ma i ot pa Lubaŋa. 22-Ajwagi pe gibinyomo daa-to mo, nyo dako ma cware oryemo woko, ento gibinyomo nyako ma pe oŋeyo laco i dog ot pa jo Icrael kikome, Dok bene gitwero nyomo daato mo ma onoŋo yam koŋ cware obedo ajwaka.\n23-“Gibipwonyo jona me ŋeyo apokapoka ma tye i kin jami maleŋ ki jami me nino ducu-gu, kun ginyuto botgi bene kit ma myero gupok kwede kin gin ma keni ki gin ma pe keni. 24Ka ce lok daa nyo pido mo tye, ci gin ajwagi gibibedo luŋolkop, ci giŋolo kop kun gilubo kit ma an aŋolo kwede kop, Gibigwoko cikka ki gin ma an aciko, i kwero nino madito ma giciko ducu, dok bene gibigwoko ceŋ cabitta ducu bedo nino maleŋ.\n25-“Ajwagi pe bibalo komgi kekengi pi cito cok ki kom dano muto; gwok nyo gitwero balo komgi ka ce kom dano mo muto obedo wegigi nyo megigi, kom latin awobi liyo nyako, kom omegigi nyo kom lumegigi ma pe ginyomogi. 26Lacen ma noŋo doŋ ajwaka mo obalo kome woko kekene, ci en bikwano nino abiro ma myero ebed kwede, ka doŋ i ŋeye lonnye woko bedo leŋ. 27I nino ma en cito i kabedo maleŋ, i dyekal ma i iye, ka tic kunnu, en ajwaka bityero gitum pi balle, Man Rwot Lubaŋa ma owaco.\n28-“Dul pa ajwagi i kom gin ma amiyo bot jo Icrael me aleyagi en aye ticgi me bedo ajwagina, Gin ajwagi pe gibibedo ki kit jami mo i Icrael; lonyo ma gimiyo pigi me agwoka aye an. 29-Ajwagi gibicamo gityer me moko kwon, gitum pi bal, ki gitum me tiŋo alii; ki gin ducu ma gidyero i ciŋa i Icrael bibedo megi. 30Ajwagi myero gimi botgi cam ducu mukwoŋo cek i potti ki kit kwa gin mukene-gu ma gityero bota. Pi tyen mukwoŋo ma noŋo lwak gitedo mugati myero gukwany mugati ma gikwoŋo tedone gumi bot ajwagi, wek gumma obed i pacogi. 31-Ajwagi pe gibicamo kit gin mo ma oto kene nyo lee mo ma ŋuu aye okayo, kadi winyo nyo lee tim.


Jo Pilipi 4 ACO85 - Pi meno utmega, ma amaro dok ma - Bible Search\nJo Pilipi 3 Jo Kolocai 1\nJo Pilipi 4\nWubed ki yomcwiny i Rwot\n1Pi meno utmega, ma amaro dok ma aparo piwu twatwal, wucuŋ matek i Rwot kit meno, pien wun aye wubedo yomcwinya ki tok wiya me deyo, luwota.\n2In Euodia ki in Cintuke, alegowu me bedo ki cwiny acel i Rwot. 3In latic wadwa me ada bene, alegi ikony mon man ba, pien gin bene gulwenyo kacel kweda pi lok me kwena maber kacel ki Kelemente bene ki lutic wadiwa mukene ducu, ma doŋ gityeko coyo nyiŋgi woko i buk me kwo.\n4Wubed ki yomcwiny i Rwot kare ducu. Dok anwoyo waco botwu aye ni, Wubed ki yomcwiny. 5Wuwek jo ducu guŋe mwolo ma wutye kwede. Rwot doŋ cok. 6Pe wubed ki par i kom gin mo, ento i lok ducu wumi Lubaŋa oŋe gin ma wumito i lega ki i bako dogwu kacel ki miyo pwoc bene. 7Man bimiyo kuc pa Lubaŋa ma kato ŋec pa jo ducu gwoko cwinywu ki tamwu maber i Kricito Yecu.\nWuket tamwu i kom lok macalo magi\n8Me agikkine, utmega, wuket tamwu i kom lok macalo magi: gin ducu ma tye ada, gin ducu ma romo awora, gin ducu ma tye atir, gin ducu maleŋ, gin ducu ma mwonya, gin ducu ma dano pwoyo, ki gin mo maber makato, ma myero apaka. 9Wuti gin ma nene wupwonyo, ma wugamo, ma wuwinyo, dok ma wuneno ki bota; ci Lubaŋa won kuc bibedo kwedwu.\nPwoyo mot ma jo Pilipi gucwalo\n10An atye ki yomcwiny matek i Rwot pien kombeddi dok wuparo pira kit ma yam con. I adane-ni, pe wuweko paro pira, ento kare me konya aye obedo pe botwu. 11Dok bene pe akoko can, pien doŋ apwonnye woko ma aŋeyo ni, gin ma atye kwede romma. 12Aŋeyo bedo ki gin manok, dok bene aŋeyo bedo ki gin mabup. Adonyo i dul pa jo ma ŋeyo bedo ki gin mo ma ginoŋo i kare mo keken, yeŋo matek mukato kare, nyo ciro kec, bedo ki lonyo madwoŋ nyo bedo ki can. 13Atwero jami ducu liweŋ pi Kricito ma miya teko.\n14Ento wun yam wutimo ber me ribbe kweda i can munoŋo odiya. 15-Dok wun jo Pilipi wuŋeyo maber ni, i kare ma yam aa i Makedonia i acakki tito lok me kwena maber pe tye lwak mo i kin jo muye Rwot ma guribbe kweda i yo man me miyo ki gamo mot, ento kono wun keken. 16-Kadi wa i kare ma atye i Tecalonika wucwalla kony ma mitte tyen aryo kulu. 17Pe tyen lokke ni amito mot, ento amito nyayo magoba ma gibikwano botwu. 18-Atyeko gamo gin ma wumiya ducu, obedo dwoŋ mukato kare. Oromma doŋ maber, pien Epaprodito bene omiya mot ma wucwale kwede ni okel bota. Man gin aye gin ma ŋwece kur ma gityero bot Lubaŋa, ma en opwoyo, dok ma yomo cwinye. 19Ento Lubaŋana bimiyowu jami ducu ma wumito, kun kwanyo ki i lonyone me deyo ma en tye kwede i Kricito Yecu. 20Deyo obed bot Lubaŋa Wonwa nakanaka. Amen.\n21Wumot jo pa Lubaŋa ducu i Kricito Yecu. Utmega ma gitye kacel kweda kany bene gumotowu. 22Jo pa Lubaŋa ducu gumotowu, makatone jo me ot pa Cecar.\n23Kica pa Rwotwa Yecu Kricito obed kwedwu.


Luŋolkop 3 ACO85 - Magi aye rok ma Rwot oweko gudoŋ i - Bible Search\nLuŋolkop 2 Luŋolkop 4\nRok ma gudoŋ pi temo jo Icrael\n1Magi aye rok ma Rwot oweko gudoŋ i lobo me temo kwede cwiny jo Icrael, makato ducu dano ma i Icrael ducu ma peya gulwenyo lweny mo i Kanaan. 2Owekogi pi lok man keken wek yalwak ma i Icrael ducu gunyebbe ki lweny, wek en opwonygi ki lweny, makato ducu jo ma yam pe guŋiyo kwede. 3Magi aye rok ma Rwot oweko gudoŋ: rwodi pa jo Piliciti abic, jo Kanaan ducu, jo Cidon ki jo Kiv ma yam gibedo i godi me Lebanon, cakke ki i got Baal-kermon o kwede wa i yo ma donyo i Kamat. 4Gin aye gubedo me temo cwiny Luicrael pi ŋeyo ka gibilubo cik pa Rwot ducu ma yam en ociko bot kwarogi ki i dog Moses. 5Kit meno jo Icrael gubedo i dye jo Kanaan, jo Kit, jo Amor, jo Periji, jo Kiv ki jo Jebuc. 6Gucako nyomo anyiragi, gin bene gumiyo anyiragi bot awobegi, gunyomo; ci gucako woro lwak lubaŋagi.\nOtiniel olaro jo Icrael ki i elo Kucan-ricataim\n7Jo Icrael gutimo gin ma nen marac i waŋ Rwot, kun wigi owil woko i kom Rwot Lubaŋagi, guworo jogi Baal mapatpat ki Aciterot-gu. 8Pienno omiyo kiniga omako Rwot i kom jo Icrael, ci omiyogi woko i cin Kucan-ricataim kabaka me Mecopotamia. Jo Icrael gutiyo bot Kucan-ricataim mwaka aboro. 9Ento ka jo Icrael gukok bot Rwot, en omiyogi dano ma olarogi, en Otiniel wod pa Kenaj, ma omin Kaleb matidine. 10Cwiny pa Rwot obino i kome, ci obedo ka ŋolo kop i Icrael. Ka ocito ka lweny, Rwot omiyo Kucan-ricataim kabaka me Mecopotamia i ciŋe, obwoyo Kucan-ricataim woko. 11Kit meno omiyo lobo oywe pi mwaka pyeraŋwen, ci lacen Otiniel wod pa Kenaj oto.\nEkud olaro jo Icrael ki i do jo Moab\n12Jo Icrael dok gutimo gin ma nen marac i waŋ Rwot, ci Rwot omiyo tek bot Eglon kabaka me Moab me lweny i kom jo Icrael, pien onoŋo gutimo gin ma nen marac i waŋ Rwot. 13Eglon ocoko jo Ammon ki jo Amalek, ocito kwedgi, oloyo jo Icrael, omayo gaŋ Otit woko. 14Jo Icrael gutiyo bot Eglon kabaka me Moab pi mwaka apar wiye aboro kulu.\n15Ento ka jo Icrael gukok bot Rwot, en omiyogi dano ma olarogi, en Ekud wod pa Gera ma jo Benjamin, dano ma lacam. Jo Icrael gumiyo en aye otero mucorogi bot Eglon kabaka me Moab. 16Ekud oteto pala lucwanne ma lake bit ryoryo ma borre oromo futi acel ki nucu, ci orwako i te boŋone, otweyo i kom eme tuŋ lacuc, 17ocito otero mucoro bot Eglon. Eglon onoŋo obedo dano ma ocwe mada. 18Ka Ekud otyeko miyo mot me mucoro bot kabaka, ocwalo dano ma gutiŋo mot meno gucito woko. 19Ento en kikome, ka oo i godi ma gipayo apaya ma cok ki Gilgal, olokke odok cen, owacci, “Atye ki lok mo me muŋ ma gicwala kwede boti, kabaka.” Kabaka ociko ni, “Wuliŋ koŋ!” Ci lwak luticce ducu ma gucuŋ i nyime gukato woko. 20Ka Ekud obino bote, onoŋo en obedo kene i kicikane maŋic ma malo i wi ot. Ekud owacci, “Atye ki kwena ma oa ki bot Lubaŋa ma akelo boti,” ci kabaka oa malo ki i wi komme. 21Ekud oroyo ciŋe ma lacam, omako pala lucwan, owoto ki i eme ma tuŋ lacuc, ocobo ki i kabaka. 22Lak pala odonyo wa ki lokke, ci moo iye opuyo lak pala woko. Pe owoto pala lucwan woko ki i i kabaka, dok wee iye okatti woko. 23Ekud okato woko ki ka ma gidonyo kwede i ot-ti, ci oloro doggola me kicika me wi ot ka ma kabaka tye iye-ni, otweyo woko.\n24Ka en doŋ ocito woko, ci lutic gubino. Ka guneno ni doggola me kicika ma i wi ot doŋ gitweyo woko, ci gubedo ka tamo ni, “Laditwa tye ka konnye i ot matidi ma i kicika manic-ci.” 25Gubedo ka kurone nio ka doggi otwo woko; ento ka en pud ori kun pe oyabo doggola me kicika me wi ot, gukwanyo layab, guyabo kwede, ci nen, rwotgi obuto i dye ot ma doŋ oto.\n26Ma pud gigalle, Ekud olwi oriŋo woko, okato wa i ŋe godi ma gipayo apaya ca, oriŋo olaro Ceira. 27Ka doŋ oo kunnu, okuto tum i lobo godi me Epraim; ci jo Icrael gucito kwede gua ki i lobo godi, kun en telo wigi. 28Owaco botgi ni, “Wulub kora, pien Rwot doŋ omiyo lumerokwu, jo Moab, i ciŋwu.” Gucito kwede, gumako waŋ wat me Jordan me geŋo jo Moab: pe guye dano acel mo oŋolo kulu. 29I kare meno guneko jo Moab ma mito romo alip apar, ma gin ducu twoni co matego; acel mo pe obwot. 30Kit meno gutayo jo Moab woko i nino meno, Gubedo i te loc pa jo Icrael ci lobo oywe pi mwaka pyeraboro.\nCamgar olaro jo Icrael ki i ciŋ jo Piliciti\n31Ŋat mulubo kore en Camgar wod pa Anat ma oneko jo Piliciti miya abicel ki dim lalek dyaŋ; en bene olaro jo Icrael.